url: =Vantung lampi Pawl hi kei, Jesu hi ~ Tual Khan Suan :: ZOMI DAILY\nposted on 6 June 2016 at 1:43 am Lomkholna: Article, Biakna, Tualkhansuan\nNi tawp ni ciang, Topa in\nA phual hong zap siang ding a\nA sii a tak hong khen ding,\nEi patauh kul kei”\nSakkik: Mipawl khat te’n pawl thu lung buai pih\nKei hih thu ah, lung muang ing\nVantung lampi pawl hi kei\nLa mal bupin ka thei kim loh hangin leh, la phuak mi ka theih loh hangin hih la hoih ka sa mahmah hi.\n1980 kum kim pawl in, Zogam ah biakna pawlpi hong tam mahmah hun in, hih la ka za ngei hi. Laphuak mi i lungsim sungah bang om ding hiam, ci’n ka ngaih sut ciangin, ” Pasian biakna pawlpi kikhen in vantung gam tunna ding, pawlpi a sa kha om hi”, ci’n mu leh ki lawm ka sa hi. Pasian thu ki gen mahmah leh, ki um mahmah tek a, pawlpi tampi tak zong piang hi. Pawlpi min tuamtuam kiphuak a, gamdang pan Missionaries te hong puak pawlpi min ban ah, tualsuak pawlpi zong tampi tak i gam ah om hi. Tua pawlpi tuamtuamte hangin, i gam a ding hoihna pawlkhat a om bangin, siatna zong hon khat mah hong keng veve hi.\nI minamte tawntung sihna lam zuan a, a pai ding kimlai, i kipelh theihna dingin a nungta Pasian thu hong puak sangmangte tungah i lungdamna bei ngeilo ding hi. A maute hong puak thupha hangin eite in nuntak tawntungna i ngah thei hi. Tua lampi man leh nuntak tawntungna ngah na ding lampi hong hilh manun mitam pi takin tua lampi i zui thei hi.\nZogam sungah thu um masa mite in zong a kihilh tawntung nuntakna lampi na zui uh a, siatna tampi tawh kipelh uh hi. Tua nuntak tawntungna ngahna dingin pawlpi a hih lohna leh, Jesu bek lampi a hihna na thei uh hi.Tua Jesu nung na zui nak uh leh, tawntung sihna tawh kipelh ding cihna a hihi. Jesu sialsa lampi tungah a pai mite in lampi man a zui a hihi. Thu um masa mite in zong Jesu sialna lampi a zuih lai teng uh kim leh pam a om siatna tawh kipelh uhhi.\nA beisa hun pan a kipan Zomi te in Pasian thu sungah tha ngah in i lawp mahmah uh hi. Piak khiatna zong i hanciam tek hi. Pianthakna zong thupi i sa a, thu um mi kibeh lapna ding deihna tawh, cialpi i bawl zelzel hi. Piangthak mitampi tak zong kibeh lap a hih manin lungdamna lianpi i nei hi.Pasian thu sungah kipattah i hih manin, i gam i lei in zong thupha tampi ngah i cih i tel tek hi. Pasian a ding nasem mite hangin minam bup in thupha tampi i sanna a suak hi.\nVantung gam zuan a i pai laitak in lampi man a hi Jesu i zuih lai teng siatna i tuak kei hi. A hizongin hun kilaih zel a, Pasian thu gen mi pawlkhat ( mi khempeuh hilo), lampi man a hi Jesu pan in pai ding sangin, pawlpi tawn a pai ding cih a hong bulphuh tak uh ciangin thu um mitampi sungah siatna namkim tawh i kidaih pah hi. Tuate sungah thu um mite kikhen thangna, pawl kikhenna cihte a kipan thu tampi hong nung zuihhi. Thu um mite leh thu hilh mite in ” Pawlpi min”, ” paizia, sepzia (practices) thute a thupi pen mun ah kigen a hih manin i lampi zuih kikhial kha hi. Pawlpi min ahi, A-Z laimal tawh kigelh khia pen thupi kisa lua kha thei a hih manin lampi hong sial sakpa Jesu i phawk kei thei hi.\nTua a hih manin Pasian thu genna pulpit tungah, thu hilh mite in “Vantung gam tunna ding pen, “hih” pawlpi bek hi” cih a hi zongin, ” tua pawlpi ah na lut kei leh, gupna ngah kei niteh” cih a hizongin kigen thei mawkmawk hi. Pawlpi tawn a, vantunga gam tun ding thu ki hilh pen ” pai khialna” leh ” hilh khialhna” taktak hi a, Pasian hong lah thute tawh zong kituak nawnlo hi. Thu um mite zong a tel/thei khial sak suak hi a, tua mawhna thaman pen a ki thuak ding a hihi.\nPawlpi pen thupi kei a ci ka hi kei hi. Pawlpi pen thu um mite kilawm tatna, kithuah khopna a hih manin a thupi mahmah hi. A hizongin, vantung gam tunna dingin ngimna a nei thu um mite in, Jesu a zuih kei leh, tua pawlpi in a thupi nawn kei hi. Tua a hih manin Jesu a zui Pasian pawlpi khempeuh pen vantung gam tun theihna lampi vive a hihi. Vantung gam tung nuam thu um mite in ” pawlpi min” sangin ” Jesu” lampi a koih ding pen lampi man pen a hihi.\nPrevious: Thupulakna: Zomi Khawmpi USA 2016 Vaihawmnate\nNext: Pasian’ lim-le-meel puading Krish nungzuite


timestamp: atn

url: =Myanmar, Rakhine State sung buaina hangin misi 400 phata :: ZOMI DAILY\nposted on 1 September 2017 at 11:12 pm Lomkholna: Myanmar, News, rakhine, Sawltak\nMyanmar, Rakhine State sungteng ah Kawlgam galkap te’n siansuahna bawl ahih manin mi 400 dektak bangin sihlawhkhin uhhi ci’n Reuters te’n genkhia uhhi.\nTua asi tengpen kalkhatsung Rakhine State sungah buaina hangin asi ahhi. Abeisa kum tampi tetawh tehkakna in hihpen hun tomno sungin Rohingya tetawh kisai in mi alomsihvat atam mahmah in akiciamteh ahihi.\nRohingya Insurgents kici thautawi migilo te’n Rakhine State sung aom Police Posts leh Army Base te nasimsak masa uh ahih manin, Kawlgam kumpi lampan inzong thukkikpah uhhi. United Nations te genkhiatna ah hih Rakhine State sung buaina hangin cimawh dongtuak in Bangladesh gamsung azuan Rohingya mi 38,000 bang phakhinding ci uhhi.\nAugust 31 ni ciangciang Myanmar panin gamgi kantan in Bangladesh gamsung ah alutphei Rohingya mi 38,000 bang phading in ki ummawh hi ci’n Officials in genkhia uhhi.\nMyanmar Army te genkhiatna ah Rakhine State sungah migilo, a ngongtat “extremist terrorists” honkhat om ahih manin, gamsung aki siansuah hi, Clearance Operations akibawl hi ci’n genkhia uhhi. Banghanghiam cihleh Rakhine State sung aom Myanmar gammi te, Civilians te ii bitna aomnading in Security ngaihsutna tawh gamsung aki siansuah hi ci’n genkhia uhhi.\nHih Rakhine State sung buaina hangin asi tevai Myanmar Military te’n Thursday ni in agenkhiatna ah Rohingya Insurgents mi 370 ki thatlumkhin cihi. Tuaban ah Security Forces mi 13, Government Official mi 2, leh khuasungmi Civilian mi 14 in sihlawhkhin cihi.\n2012 kumsung inzong Rakhine State ii khuapi Capital ahi Sittwe ah Rohingya vai mahtawh buaina pianggawp ngei a, mi 200 bangin sihlawh uhhi. Galtai Displacement zong mi 140,000 bang pha a, tualak ah atamzaw pen Rohingya te kici hi.\nRohingya te galtai in Bangladesh gamsung alutsawmna panin tuikia in asi zong mi 40 bang phakhinta cih kiza hi. Rakhine State sung buaina vaipen thengpaklo khading hi. Sawltak #zomidaily\nPrevious: Donald Trump in cimawh dongtuak te ama ipsungpan $1 million piakhia\nNext: Malaysia, Rawang Mall sungah guta damiah lutin vanmanpha honpikhat puakhia\nA khatveina leitungbup ZOMUS makaibul Meeting


url: =Tukum 2019 Khuado Pawi, Yangon ah kilimbawl mahmah napi :: ZOMI DAILY\nTu kum, 2019 Oct. 15 ni aa Yangon khuapi ah Zomite Khuado pawi nasiatakin ki-bawlin etlawm mahmah ahih manin, sum tampi, thagui thatang tampi tawh a makaih ahi, ih muan ih suan Tedim Association-te tung ah ih lungdam hi.\nHih bangin, ih ngeina Khuado dante leh ih minam puansilh nikten lahnate zong om thei ahih ciangin lungdam huai semsem ka sa hi.\nAhih hangin ih Zo ngeinate mipi mai ah ih lah ciangin, amaan thei peen dingin limtak bawl ding, gen ding kisam hi. Bawl maimai ding bek hi lo a, thu zong gen maimai ding hi lo hi. Midangte leh Zomite mahmah inh hong kizahtak theih dingin, thumaan, thutak leh nasepna ah kuhkal, kiciantakin sep ding zong thupi hi.\nTua Zomi Khuado pawi video ka et ciangin, thugen la gen dingte limtak kiging kholin, thu maan thutak gen ding kisam ka sa hi. Makaite in zong thu kigen dingte limtakin zuun in puah in edit (endik) sittel masa le uh hoih pen ding hi. Tua hi kei leh avaihawm makaite ginat lohna suak aa Zomite zahtak huaina leh thupitna zong bei sak thei hi. A nuai aa muhnate kikum pak leng,\nZomite mi nam puan lah khiatna ah, “Zo nik asing khuk nuai a vom tawh kibehlap hi, 1953 kumin ih Pu Col. Khen Za Moong in hong pat khiat hi.” akici pen zong, Col. Moong bawl hi lo hi. Colonel pa bawl pen pasal puan zato siavuante silh ‘duty coat’ bang hi aa a awm kiim ah ribbon a san akawi-in set tawh kikhui thuah bek ahi hi. Chin Special Division, Security and Administration Council, Chairman Kawlpau in a tomin (Ta La Ka Okkahta) Haka ah hong sep ciangin, pasal dial leh puanten hong bawl ahihi.\nTua Zonik akhuk nuai avom pen, Dr J Suan Za Dong (Dr Dong No zong kici) in 1966 kumin Zangkong Zomi Siamsin kipawlna mi giatte in a phut khit uh ciangin amah’n Zopuan (pasal) leh nik design bawl in a gatsak ahi hi. (Zangkong Zomi Siamsin Magazine masa penpen 1968-69, laimai 151-154 ah cing takin suaksak khin hi. 2011 kum in ZOLUS Magazine No. 15, laimai 118-121 ah leh 2017 kumin ‘Ka Pian Sinthu Vol I’ Page 117 to 118 ah zong kisuak sak kik leuleu hi.)\nA kilawm pong ding aa a bawl mawk hi lo-in Tedim khua kim aa khuano, Lailui, Tualzang, Gawng-mual Teklui, Sezang khawng ah Zopuan /Zonik origin gil teng en kawikawi-in tua pan design alak ahi hi. Haksapipi aa siam khau lei, animna lei, agan ding siamgan set zong kawikawi-in a gat sak ahi hi. (Tua hun pen Ne Win uk lai hi aa siam khau om lo, animna om lo, black market pan lei simin akigan sak ahi hi). RIT (Rangoon Institute of Technology) ah B E 5th Year leh Final Year ka kah laitak hi aa ka tel mahmah hi.\nHih hong kisuaksak maan sungah Dr J Dong No – Chairman, Zomi National Dress Committee – front row (centre), akipan Siapi En Khan Suan – Haka back row 2nd from left, Dr Tual Khai – Yangon back row, extreme right , Syamagyi Lamnu – USA front row third from left leh Syamagyi Lunnu – Yangonte, amau teng bek mah nungta lai uh a kidong thei hi.\nZangkong Zomi Siamsin Kipawlna Cultural Committee Charman asep lai photo sung aa asilh uh puan te Dr Dong No design hi aa, hih Zopuante pen Chin Affairs Council in Zomite’ minam puan ding in 20th Union Day, Feb. 12, 1967 ni-in Zangkong Kyaih Ka San Ground ah Zomi Uliante, Chin State Delegates leh National Dress kusalee-te mai ah sangnaupang nungak tangval melhoih teng in hih ih Zo puan leh nik silh leh teengin laamna tawh, Zomite’ minam puan dingin tua lai ah kikip sak hi. Hih design simloh officially aa hong uk kumpi kipsak adang om lo hi. Tua ahih manin adangte pen Zomi fashion puan hi aa, official Zomite’ minam puan taktak hi lo hi.\nHih vaii tawh kisai pen Col. Pu Khen Za Moong zong na dong un. Amah thutang, thuman adeih mahmah khat ahih ciangin lungdam tuan het lo ding hi.\nHih bang thu gen kampaunate pen tuhun ciangin huih lak ah a mangg ziauziau hi nawn lo a, aki-en akingai kik thei thu vive ahihi. Zomite Khuado pawi, Sialsawm leh Zomi Nam Ni cih bang ni thupi mahmah ni aa thu kigen, la kisa leh Zomi tawh kisai lahkhiatnate ah vaiipuak nei, makaite in ih tel sinsen lohte pulaak kei zaw vet leng hoih ding hi. Tua hi a, mai lamah a kuamah peuh inh Zomite a zahtakhuai ding leh mi muan misuan ih hih theihna dingin, nam lian nampi vaii takin mipite lam maan nong lah nading un kong hanthawn uh hi. Pu Awn Za Pau\nPrevious: Aman kiam semsem mihing pumpi\nNext: Voksa baknih le naupang khat\nChristmas Lovestory ~ Francis Lamthang


url: =Zeisu kuahiam? ~ Rev. Lian Za Tuang :: ZOMI DAILY\nposted on 9 June 2016 at 6:25 pm Lomkholna: Article, Biakna, Lianzatuang\nLungdam pawi thupha mikim tungah hong tung ta hen. Midangte’n thu tuamtuam hang tawh innsung, khuasung lamdungte zemin, snow la peuh Santa Claus la peuh sa ziahziah ta leh December khabup pen ei Christiante aadingin lungdam kha ahi hi. Pawlkhatin LST sungah om kei ci ta leh Zeisu’ suah pawi sa’ngin a muak huai zaw birthday dang i nei tuan kei-a, a ni a hun dik lo hi, kicici ta leh tuate sa’ngin Pasian takpi mi bangin hong piang hong suak hi, cih i theihna mah a kicing lungdam pawi ahi hi. Hebrew 1:1-3 sung tungtawnin “Zeisu Kua Hiam?” Cih i kikum nuam hi.\n“A beisa hunah Pasian in kamsangte zangin i pu i pate tungah lam tuamtuam tawh tamveipi thu na gen ngei zo hi. Ahi zongin tu hun nunung ciangin leitung vantung na khempeuh a bawla a zat, a tawpna ah na khempeuh a luah dingin a seh a Tapa zangin eite tungah thu hong gen hi. Tua Tapa in Pasian’ minthanna hong tangkhia saka Pasian’ lim taktak mah hong pua-in, Ama’ kampauna tawh vantung buppi pai-in a kip hi. Mihingte a mawhna panun a siansak khit ciangin Vanglianpipa Pasian’ taklam, vantungah a tu hi.”\nZeisu kua hiam? Cih hong kidong leh na bangci dawn sawma, midangte’n hong koici dawn dingin na um hiam? Midangte’n Kamsang khat hi, mihoih khat hi, hong cih sak lel ding uha, nang aadingin Zeisu kua hiam? Cih i kidotnop pen ahi hi. Tanglai Israelte hun pek panin a lamet a ngakngak uh Pasian’ kamciam thupi thum oma, Kamsang, Siampi le Kumpi ahi hi.\n“A beisa hunah Pasian in kamsangte zangin i pu i pate tungah lam tuamtuam tawh tam veipi thu na gen zo hi. Ahi zongin tu hun nunung ciangin vantung na khempeuh a bawla a zat, a tawpna ah na khempeuh a luah dingin a seh A’ Tapa zangin eite tungah thu hong gen hi”.\nLST lui sungah mipil, kumpi, thukhente lapuaksiam cih bang a om hangin Kamsangte zaha kizang om lo hi. Piancil pan Thuhilhkikna bu gukte Moses’ gelh hi-a, Joshua pan Kumpite nihna bugukte Kamsangte gelh mah hi-in Isaih pan Malakhi bu sawmleguk zong Kamsangte gelh mah ahih manin LST luibup sehthumsuah sehnih pen Kamsangte gelh na hi hi. A tawpna pen Malachi 4 sungah Topa’ ni ma-in Kamsang Elijah kong pai sak ding hi, cih tawh thuciamlui bei-in kum 400 sung bang Pasian’ Kamsang kuamah omlo-in gamdaih hun (Four hundred silent years) kici hi. Tua Kamsangte khempeuh lakah Moses bangin Pasian tawh maitang kituaha a hopih kuamah om lo-a Pasian in Israelte tungah Moses tawh kibang Kamsang dang khat na kham hi (Thkna.18:18). LST lui Malakhi sunga hong pai ding Kamsang Elijah pen LST thakah hong pai takpi-a tua pa pen Tuiphumpa Johan na hi hi (Mat.3:4;11:7-14; 17:9-13; Lk.1:17) Tua manin Tuiphumpa Johan pen Thuciamlui Kamsang nunung pen kici hi. Mat.11:13 sungah “Banghang hiam cih leh Tuiphumpa Johan thuhilh a kipat hun ciang dong, kamsangte khempeuh le Moses Thukham khempeuh in, hih vantung ki-ukna thu gen belin a nei uh hi”. Johan in mipite kiangah kei ka neu semsem dinga Amah lian semsem ding hi, Ama’ khedap khau sut ding zongin ka kilawm zo kei hi, na ci hi. Tanglai Kamsangte’n mipite tung thu a gen simun “Topa’n ci hi” ci den uha tun tanglai peka kamsangte tungtawna thu a gengenpa Topa in Mihing in hong piang, eite tawh hong omkhawm hi ta ahih manin mipite tung thu a gen simin “Ken kong cih in ah” Hong ci ta hi. Vanah a ciah ding ciang in zong Kamsang dang hong kamciam nawnlo-a, Huhpa Kha Siangtho bek hong kamciam hi. Tu-in Zeisu pen tangtawng peka a kilamen a kingakngak Kamsang Lianpenpa hi ta hi. Ama’ zumpi ahi Kamsang hihna munah Muhammad kikoih theilo hi, Gautama Buddha kikoih theilo hi. Zomite aadingin Pau Cin Hau hi, kimawk cih theilo hi. Kamsang khempeuhin Amah Zeisu’ thu gen pen in a nei hi-a, a tawpna ah Pasian in Zeisu tungtawnin thukhempeuh hong gen khin ta hi. Ama’ thu um-in i zuih ding bek kisam lai hi. Amah bek mah vantung Pa kiang tunna lampi hi-a, Amah lo lampi dang om lo hi. Ken a man takpi kong cih inah khatvei na suak kik kei leh Pasian’ gam na mu kei ding hi (Jn.3) Hong ci hi. Moses tung tawnin Thukham hong kipia-a ahi zongin Zeisu Chris tungtawnin hehpihna leh thutak hong pai hi (Jn.1:17).\n“Tua Tapa in Pasian’ minthanna hong tangkhia saka Pasian’ lim taktak mah hong pua-in, Ama’ kampauna tawh vantung buppi pai-in a kip hi. Mihingte a mawhna panun a siansak khit ciangin…”\nIsraelte tungah a dang Pasian’ kamciam khat leuleu in Siampi ahi hi. Late 110:4 sungah Melchizedek bangin tawntung Siampi ding na kamciam hi. Hih Melchizedek pen LST in na tawm gen mahmah le mi thupi mahmah khat na hi hi. LST siamte’n upmawhna tuamtuam a gen uh hangin, a pianna nu le pa kigen lo-in a kipat hun le a bei hun kithei lo hi. Salem Kumpipa le Sangpen Pasian’ Siampi hi-a, Kumpi le Siampi a semkhawm amah bek hi pah hi. Thuman Kumpipa (King of righteousness) le Kilemna Kumpipa (King of Shalem) kici hi. Bangzah takin thupi diam cih leh Abraham nangawnin sawma khat na pia hi (Pian.14:17-24; La.110:4; Heb.7) Tua tawh kibang siampi pen tangtawng pek pana ki-lamen, a kingaklah mahmah ahi hi. Heb.4:14-16 “”…eite in Pasian omna vantung a va tung khin sa, Siampi Lianpen ahi Pasian’ Tapa Zeisu nei khin i hih manin i saansa upna kip takin len ni. Eite neih Siampi Lian penpa in i ginatlohnate ah eite a hong hehpih theilo ding hilo hi…i kisap hunin eite hong huh dingin hehpihna le dikna thupha i ngah theina dingin, kimuanna lungsim tawh hehpihna tokhom va zuan ciat ni” ci hi. Tanglai siampite tuuno’ sisan tawh siangtho pen munah luta thu hong ngetsak cih ciang bek hi lo-in eite Siampi ahi Zeisu in Pasian’ Tuuno Amahmah’ sisan kengin khut tawh kibawl ahilo Siangtho pen mun Pasian kiangah eite aadingin hehpihna tokhom tung pan Siampi hong sep sak hi. Ih mawhna a mai theih nadingin eimau mah banga mihing a hi, i Pastor te i Phungzi te le Pope te kianga pai ding hi lo-a, Pasian’ minthanna hong tangkhia saka Pasian’ lim taktak hong pua, vantung leitung A’ vangliatna tawh a len, mihingte mawhna a silsiang eite Siampi Zeisu kiang zuan ni. Ih mawhnate sibangin a sandup hangin vuk bangin kong ngo sak ding hi, hong zuan in ci hi. Tua Siampi Zeisu kiang na zuan nai hiam!!!\n“Vanglianpipa Pasian’ taklamah a tu hi”.\nIsraelte tungah Pasian’ kamciam a ngaklah mahmah uh le tu donga a ngakngak lai uhin Kumpi ahi hi. Jer.23:5 “En un, Topa in kong cih inah, Keimah in David’ suan lak panin kumpi dingin a diktat mi khat ka khankhiatsak ni hong tung ding hi. Amah gamuk siam mahmah dinga, gamsungah thumaan thutang tawh hong khen ding hi”. Tuni dongin Israelte’n hih a Kumpipa uh hong pai nailo sa uha khitui luangin hong pai mengmeng ta in ci’n thungen ngen lai zen uh hi. Zeisu in Jerusalem khuapi-ah lapi’ta lano tung tuangin a pai hangin na theilo uha, na nial uh hi. Kamsangte’ thugen a tangtunnate le Amah hihna na kigengen ta leh um zo tuan lo uh hi. Tuiphumpa Johan nangawn in, a dang ka lamen lai ding uh hiam, ka ngakngakpa uh nang mah na hi taktak hiam? ci’n dong sak lai zen hi. Zeisu in, cinate kidam sak khin, mittawte in khuamu ta, khelbaite lampai theita mizawngte tung vantung ki-ukna thu kigen ta hi, cih bangin Zeisu a kigengen hang tawm bekin um-in a tawpna-ah eite’ mawhna thaman pia dingin singlamteh tungah sihna hong thuak ta hi. Ni thum khit ciangin sihna zo in, Zeisu gualzawhna sang pen tawh hong tho khin ta hi. Tua manin Amah pen min khempeuh sa’ngin min lian pen kipia-a kumpite’ Kumpi, topate’ Topa suak ta hi. Naungek bangin hong suak ding hi nawnlo-in na Honpa le na Topa dingin na lungtang kongkhak hong hon in, kong lut dinga, na tawntung Honpa le Kumpi kong hi ding hi, hong ci ahi hi. Zeisu in Kamsang, Siampi, Kumpi’ za ngah ta hi. Amen.\nSanggam aw, Israelte’n amau Kumpi dinga hong pai Zeisu a up theihloh uh pen, Pasian in nang le kei hong itna taktak hi-a, minam kideidanna om lo, Zeisu a um khempeuh Pasian’ ta suah theihna ding thuneihna a piak pen, bangzah lungdam huai hiam? Hihzah itna leh hehpihna kicing, a lian mahmah Gupkhiatna thu don lo-in na om kha lai hiam??? Tu a i dawn Zeisu pen nang aadingin kua ahi hiam. Na biakna, na pawlpi in, hong len, hong mengcip-in Zeisu, Kamsang ahihna Siampi ahihna le Kumpi ahihna na telzawh nai kei leh nadangte sa’ng a thupi zaw Pasian’ kammal LST simin thungen-in hih thute ngaihsun dide dih in. Na mawhna pan na suahtakna ding gupna na ngahna dingin, Kamsang dang kisam kei teh, Siampi, Pastor le Father cihte kisam kei teh, kumpidang kuamah kisam kei teh. Zeisu bek na kisam lai hi. Na hihna bangbang tawh hong zuan ta in. Tukum Christmas pen nang aading taktak hi sak nuam hi hang. Topa’n thupha hong pia ta hen.\nHong suak Zeisu’ min tawh\nPrevious: Piakkhiatna in Pasian lungkim sak\nNext: Biakna Pawlpi Khenkhap: Minam kikhen


url: =Pa te’ Zaleenna (Father’s Rights) :: ZOMI DAILY\nposted on 13 July 2015 at 10:38 am Lomkholna: Article, Khawmpau, TuunlehZua\nLeitung ah Numei meelhoihmahmah a hizong in ,numei meelsia mahmah ahizong in, Pasal aneih uhciang meigong zizon cihbangdaan in amawkmawk amemmem nadeih hetlo se uh in asangpeen mah apilpeen mah leh amoipeen mah nangimgige uha tuamahbang in numei atamzaw in khatpeuhpeuh cilo in Pasal gina neihding alungtuplian peen uh ahihi. A hizong in Pasal te leuleuciang zawngkisa ahihkeileh kumtamsim kisapian le uh khat peupeuh maai a suakpeuhpeuh ci in atuahbangbang uh neihsuklelding lungsim kizawhna nei uhhi. Ahangpeen mihing nuntaakna sung ah Pa kician Pa gina lo in piangtheilo kikhuasazolo cihna ahihi.\nZomi te peen Pasal tawh khangkisimte ihihban ah Pasal neilo tanei numei te ahizong in Pa neilo naupangte peen meigong tagah kicisese in kisimmawh a akisimmawhbang mah in Pasal neilo numeite Pa neilo naupangte kheempeuh peen Pa nei te zah in alungsim uh khamuangneilo ban ah thaneemzaw tawntung uhhi.\nAdiak in Zogam ah Pa te peen ginaluazaw ahihman in kiteenkum ongsawt pianciang zi te cimtaakna, zawhthawhna cihte ongtamphadiak a Numeite kizawhthawh ahihkeh kisimmawh lualiangzaw in vua,saat,maa, zidang neihsan, na avaalkaan in seemsak cihbang in Pasal pawlkhat in zi te nuaisiat in bawnghawl sialhawl in hawlzawzeen uh a Pa te thuneihna azaleenna uh khengvaal in zangkha pahpah uhhi.\nTuamahbang in Tatezong Pa ten zawhtawhbawl in saat,vua ,khaukhih ann ngolh cihbang in Pa thuneihna avaalkaai in zangh in ta pawlkhatbang haizo cihbang , Pate sikhabang in lau cihbang in aomtampitak om hi. Pa pawlkhat bang in Kata pa/nu ta ahihnapan kapaaikhiata hi ciliang in mipizaak in ataangkobang ki om zawzen hi.\nGamthumna icidiam Gamhoih gamnuam icizawdiam gamte leuleu ah Zogam sungtawh kilehbulh leuleu in Pasal te in Zi te peuhmah vuangam, saatngam cihthadah in pawlkhatte bang thumangphakei leh azite un abilpan kaaigenggeng in tuding tuding 50 veibang hihsakphot in gimnalianpi thuak uh a, pawlkhat te leuleu Niiksawp, nau annpia, naucing in thapaai in aduhkhat uhzong genngamlo in cilvalh sa in khuakha giaugiau tazen uhhi. Pawlkhatte leuleuciang gamnuam atunzawh sawtpi hita na asepzawhzong sawtpi himah leh sum acih mungeilo in zi lau in lingtantanliang uhhi. Zi te in gamnuam atun uhciang human Rights kicipeen simkhialkha in Women Rights suaksak hiau in akhengvaal in athuneihna azaleenna uh zangkhazeel uh ahihman in Pa pawlkhat bang gamsung ah amaubekpaai in zipultunghen ow ci in awng auau liang uhhi.\nGamnuamte a Tate pawlkhat leuleuciang a Pate thudot a neinawnlo , pausiamlo pautheilo cin taten simmawhbawl, hapgaakgaak, teekkhin guaikhintaleh naseemding sawlkawikawi, Pate khawng zumtun, thuneite mansak, pate lunggimsak, sum le paaizong apnawnlo cihbang in pate agawt pawlkhat ki om leuleu hi.\nHih atung a thunihte saaikaakkawmsa in tukum 2013 Pa te ni ah Zomi Pa akuamapeuh in isuahtaakna izaleenna Rights uangzatlualo in Pasian deihnatawh kituak in I innkuansung makaih in kalsuanding hang a Nu le Tate in zong ipasal, ipa te ahiciangkhat thuneihna zaleenna Rights Pasian deihna tawh kituak in piakimciat ni cih ikihanthawn nuam hi.\nPrevious: Lungsim hoih nei ni ~ Deih Tung\nNext: 10000 Sanga Tam Zaw (10000 reasons by Matt Redman) ~ Hau Za Cin


url: =(ZIS) MIN TAWH HUNNA KIPIA KIK - Zomi Community Network\nPosted by Zomi Center on January 19, 2012 at 5:17am\n(07) Peter Khampu(Thu puak) te tung ah Zomi Innkuan (Singapore) tang in lung dam kong ko hi.\nNa hun khempeuh uh na pia khia bek hi lo in, na tha tang uh zang in na ki piak khiatna te un, Topa na it man un, a ma nasem masate na khual na uh ki lang mahmah a hih man in, Zomi Innkuan (Singapore) te tha khauhna hong guan na hi uh hi. Zomi Innkuan (Singapore) te teng in a gim a tawk khem peuh tung ah Topa' thupha a thak in hong pia ta hen.\nLung damna lianpi tawh,\nZomi Innkuan (Singapore) tang in,\nPau Khan Khup.\nZ I S.\nZomi Innkuan Singapore min tawh Zomi sungah Pasian' nasem hong nusiasate' zi leh hong dampih lai a thahat nawn lo diak pawlkhat huhna pen tuni, Jan.19,2012 (thurday)in kihawmkhia kik hi, cih lungdamhuai thu i kizasak hi.\nKawlpi panin mimal 10 tungah kha thum khatvei khak den uh hi. Tutungin mi khat/innkuan khat ciangin, Ks.56,700/-(tul sawm ngah leh tul guk leh za sagih) ta kipia a, sianute in a lungdamna uh tawh aw-ling keuhkeuh leh lungdamna khitui mualtuang kawmin thu hong gennate uh thupi kasa mahmah uh a, lungsim hong sukha mahmah hi.\n(hih teng lakah Revd Hau Go Thang, Zozang pen ZCLS pu, Revd Lian Khen Pau in hong na piaksak dingin ki-ap hi).\nHUHNA/PANPIHNA PUAK A PAITENG:-\n1. Sia Liang Tuang (Microwave)\n2. Tg.Tuangpu (a) Eagle Tuang B.E., Singapore pan a hong ciah pak (ZIS) in sumpiaknate ama khut tungtawnin hong neihsak hi. Tuabanah ama'n breakfast gilvahtak a nekna teng hong sik lailai a, ki-lungdam mahmah hi.\n3. Tg.Zam Thuam (Siamsin)\n4. Tg.Muangsan (Siamsin)\n5. Lia Huai Mang (LCCI)\n6. Sya Simon (Ygn)\n7. Peter Khampu (Zomi Literature & C Media)\n1. Mrs.Revd Nang Khan Do\n2. Revd Neng Suan Thang\n3. Sya Michael Sai Ruma\n4. Mrs.Revd Go Khen Thang\n5. Revd Tual Khan Thang\n6. Mrs.Revd Khup Khen Thang\n7. Mrs.Revd Mang Cin Thang\n8. Mrs.Revd Ngul Khan Pau\n9. Revd Zam Khua Lian\n10.Revd Hau Go Thang\nMaan laak a lem thei teng i cidiam, pawlkhat hong khak ung, na na etsak un. Movie file zong kabalw hiven, hong lutzo kei mawk ei. Piakkhiatna tawh a mapangteng Topa'n a thakin thupha hong piaksak hen la, a tangzai semsem a sem zo dingin hong siamsak ta hen. A kisam lai a om leh Sia Lian Tuang ahi a, ZIS te'n ahizongin hong zasak lai leh ci hang. Omna ciatah Topa' thupha.\nThupuak, Peter Khampu\nComment by Rev. Mang Ngaih cin on January 31, 2012 at 6:44am\nZomi i mi pihte leh Ps a' ding a mapang ZIS te leh Zomi khempeuh, Pa Ps in a khalim hong sungh ta hen..


url: =ZAM Thupuak :: 10 Nov 19 (ZSM kum 10 cin) :: ZOMI DAILY\nZAM Thupuak :: 10 Nov 19 (ZSM kum 10 cin)\nposted on 10 November 2019 at 11:55 am Lomkholna: Malaysia, News, Refugee, ZAM, Zomi\nZSM KUM 10 CIN LEH PHAMSA TE PHAWKNA KIBAWL DING\nNovember 10, 2019 (Sunday) ni zan 11:00PM-12:00AM sungin ZSM kum 10 cin leh Malaysia leitang tungah hong nusia I mipih 300 val te phawkna khat Pan Sport Center-Petaling Jaya ah kibawl ding hi. Tua hun khit ciangin ZSM kum 10 cin Futsal kimawlna tawh kizom to suak pah ding hi.\nZomi tampi tak te gambel galtai leh nuntak hamsat luat manin it le ngaih te nusia in Malaysia leitang tungah kitung a, tua pan in gam nuam, gam thupi na lam kilam en hi. Tampi tak mah in innkuanpih te nuntak khuasakna a nop tuam nang, sangkah zolo ding I tate, I naute sangkah na ding mah ngaihsutna tawh Malaysia leitang ah ki om a, tua te sung pan in mi tul tampi mah a lunggulhna uh gam nuam, gam thupi te tung mah ta leh I sanggam laizom mi 300 val bang in ut lopi pi mah in a gimna gam uh tung loin Malaysia leitang tungah nuntakna hong bei lawh uh hi.\nHibangin I ut thu tawh I tel hi lo mah napi in nuntakna hong bei lawh in Malaysia leitangtungah kivui na ding hamsa in I om na pan in Zomi Social Welfare of Malaysia (ZSM) ci-in Pasian nasem te, Khua makai te mah tawh I kipan khia a, tu-in ahih leh kum 10 bang hong cing to hi ta hi. Pasian lamlah na leh hong ompih na tawh tuni ciang mah mipih te dongtuak cimawh in a om hun ciangin kipanpih toto zo lai hi.\nZSM kum 10 cin leh phamsa te phawkna tawh in Futsal kidemna zong kinei a, team 29 bang kipha thei hi. Tua teng pen Group 8 kisuah in a nuai a bang ahi hi.\n1. Pimpih FC 1. Mualbeem FC 1. MZCC FC 1. Kapteel FC\n2. Zomi Mah FC 2. Phaitu FC 2. Kame Shushi FC 2. Lailo FC\n3. MBF FC 3. Zomi Innkuan -Rawang FC 3. ZCF-Bethany FC 3. IZCC FC\n4. Teute FC 4. Lasanlui FC 4. Zono FC\n1. Power Plant FC 1. Nek Nek FC 1. Zomi U-20 FC 1. Zo Lion King FC\n2. Ngalzang FC 2. 90’s KID FC 2. Anlangh FC 2. ZCF- Hatamas FC\n3. Mualzang FC 3. ZCCM FC 3. Cikha FC 3. Buanli FC\n4. Lenlai FC 4. Muvanlai FC\nTuhun laitakin kimat kihen hong tam mahmah a, Malaysia kumpite in a gamsungah phalnalo tawh om mi tampi tak siangsak nuam ahih manin kimat kihenna hong tam to semsem ding hi ci gen khia khin uh hi. Mun tampi ah Oparasi lut kawikawi ahih manin I omna ciat ah kidawm tak, pilvang tak in om ding hanciam ni. A thukin lua mah mah ahih kei leh vakvak kei zaw ni. A diakdiak in Immigration te leh CID te uniform silh loin vakvak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktoh na ah kiim leh pam zong hoih takin I et theih ding hong thupi mahmah hi. I omna veng kim veng pam ah zong gam tat zia om zia te hoih tak kidawm ciat ni.\nMite mitdong ding leh midangte a nawngkaisak lo dingin kidawm ciat ni. Kimat kihen bek hiloin migilo zong tam ahih manin I kim I pam om zia hoih tak tel pha in gamta ciat ni. Nasepna ah thunei te in sitna khat hong neih leh kei pen UNHCR ah gambel in hong san ding ngak in a om hi ing/UNHCR card tawi gambelmi ka hi hi. Ka nuntak nading hih teng ah part time tawh na a sem pak hi ing ci-in I gen theih ding thupi ding hi. Malaysia om Zomipih a kuamaciat I omna gam huihnun zia tawh kizui in kidawm ciatni cih hong zasak phapha ung. A zenzen in kimat kihenna khat natuak leh ZAM zum ah hong zasak pah in. Nang ading in a ready sa in om den uh hi.\nNA PHONE NO. NA KHEL NOP LEH\nUNHCR tawh a kizomte in vai khat peuhpeuh hang tawh I phone No. te I khel nop leh zum ah pai tektek kullo in message khak in kikhel ziau thei hi.\n011 1722 5222 hih phone No. ah message a khak ding kisam hi.\nNa phone No. lui (Space) UN Group No. (791-09C>>>>) (Spce) UN individual No. (791-00>>>>) (Space) Phone No. a thak cih dan in at in kikhak thei hi.\nA zenzenin Na message at a man kei leh :RM0.00 Yourrequest to update contact details has failed. Please try again. UNHCR Malaysia cih lai hong tung kik ding a, na message man in amau kiangah hoihtak a tun leh: RM0.00 Thanks for submitting your new contact details to UNHCR Malaysia, we will notify you within 7 days if the update is successful/failed. Ci-in message hong lut kik ding hi.\nNa phone No. hong update sak khit ciangin:RM0.00 Your new contact number has been successfully updated. Thank you. UNHCR Malaysia ci-in lai hong tung kik ding hi. Ahizongin a tam zaw UNHCR pan in hih a nunung lai pen khak kik tangtang nawnlo uh hi.\nNAUPANG LE HUUTZA\n(1) Huut acih bang hiam?\nMihing gilpi sungah a nungta thei lungno namkhat hi. Huut nam tampi om hi. A melpuak zong a pum, a pek cih bangin ki lamdang hi. Ganhing te ek thakna leitang ah om thei hi. Tua leitang ah a kisuan mehteh mehgahte tungah zong baang thei hi.\nTua lungnote naupangte gilsungah hong lut leh naupang te ngah ding sadat, sikdat le Vitamin tuamtuam te na neksak ahih man in\nNaupang a khan zah ding khang lohna\nSik-dat (tandat) tawm ngah ahih manin khuakpil lohna\nZan ciang taw-vang kiim zekna\nZan ihmut cimlohna cih bang noplohna tuamtuam piang sak hi.\n(2) Huut te naupang gilpi sungah bangci lut hiam?\nEkthak khit ciang khut sil sianglo pi-in naupangte an piak na pan\nMehteh mehgahte limtak sil sianglo, huanlo-in piakna pan\nSa huan napi alim minlo piakna pan\nNaupangte leivui lak ah a ki mawlna pan huut nam tuamtuam kamsung pan in gilpi ah lut thei hi.\n(3) Gilpi sunga huut te bangci that ding?\nKha (6) in khat vei ta huutza nek ding ki sam hi. Khat vei bek nekna pen ki cinglo hi. Gilpi sunga a omlai huut te tampi hong khang kik thei hi.\nAlbendazole ki ci huutza in huut nam tampi thatzo hi. Naupang pumpi gikna 10kg nuaisiah naupangte 200mg (tanglang) pia in. 10kg tungsiah naupang te 400mg(tang khat) ki pia thei hi.\n(4) Huutza na piak ciang theih ding pawlkhat\nAn tawh ki gamla sak ding, lupding ciang pia ding\nTui tampi dawnsak ding\nLukham sang khamsak ding\n(Huutza le gilpi sunga huut te aki muh ciangin huut te om theilo-in a pusuah nading zong uh hi. Huihdikna lam pi ah kahto in huih lampi khak kha le nak hak sa-in Nu le Pa te-in theipak kei le sihna na ngawn piangthei hi.)\n(5) Huut hong lut loh nadingin bangci dal ding?\n1. Satpiang tawh khut limtak sil ding. Tui buak khia pah lo in a tawmpen second (20) sung khut nuai ding. Tua khit ciang tui buak siang ding. A diak in, nau ek siak sak khit sim, ekthak khit sim le nek le dawn bawlma in khut sil hamtang ding.\n2. Naupangte leivui tawh aki mawl khit sim in a khut lim tak silsak in. A khut cin a tom in tansak in. A khut tawp sak kei in. Pumpi siangthona hanciam pih in.\n3. Ekbuk siangtho tak in koih den in.\n4. Meh teh mehgah a hingin na piak dingte limtak sawp siang in. Sa le nga te mintak in huan in.\n5. Innkuan sungah, khat in huut a vei pahpah le innkuanbup in huutza nek ding ki sam hi.\nHau Lun Lam-etna (Ref: Child Health Myanmar Page) in Zomi Daily ah suaksak sungpan kila kik hi.\n1. Dim San Cing (Ngente) GHKL Hospital ah kibuai pih hi.\n2. Kap Piang Thang (Saizang) Damai Service Hospital ah kibuaipih hi.\n3. Kim Kim (Suangzang) JPN ah nausuah lai kilak pih\n4. Hang Lian Mung (Tonzang) ACTS clinic ah kibuai pih\n1. Kap Sian Khai (Tauleng) Maluri meileng Station pan in Uniform silh lote in man in Cheras IPD ah kibuai pih laitak hi.\n2. Pau Suan Sing (Tauleng) Maluri meileng Station pan in Uniform silh lote in man in Cheras IPD ah kibuai pih laitak hi.\n3. Kham Muan Khai (Tungzang) Hulu Selangor pan lampi Block ah kiman in tulai tak Gohtong Jaya lockup ah kibuaipih laitak hi.\n4. Mang Zo Mung (Tungzang) Hulu Selangor pan lampi Block ah kiman in tulai tak Gohtong Jaya lockup ah kibuaipih laitak hi.\n5. Kap Ngaih Lian (Sawbua) Leisure Mall pan kiman in tulaitak Cheras lockup ah buaipih laitak hi.\n6. Pau Suan Khai (Sawbua) Leisure Mall pan kiman in tulaitak Cheras lockup ah buaipih laitak hi.\n7. Khai Sian Tung (Laaitui) Mah kah Mah a kibuaipih laitak.\n8. Khan Kim Thang (Laaitui) MahkahMah a kibuai pih laitak\n9. Kham Lian Mang (Singzung) MyRC card tawi hi in Gombak palik zum pan in sum beilo in hong pusuak kik thei hi.\n10. Piang Suan Kim (Tuimang) Pandan Indah palik zum pan kitan khia thei.\n11. Cing Ngaih Kim (Ngalbual) Ipoh palik zum pan in ki tan khia thei.\nHongtungding Saturday 16 November 2019 ni 11AM a ki pan ZOMI’ TANGMI THUNGET PAWL te makaihna tawh Zomibup ading thungetna om ding ahihmanin, a gamla a nai cih omlo thungetna ah hong kihel kimciat na ding un zahtakna lianpi tawh kong zawn uh hi. A diakdiakin tulai tak Malaysia gambelte dinmun, Malaysia gamsung khua hun te adingin I minam bup tangin nakpi takin thungetna kinei ding hi. Lungsim kipumkhatin i thunget khop na in na lianpi hong piangsak ding cih i lamen hi. Contact – Sm Ciin 018 268 8752\nZAM ZUM KIKHAK DING :12 November 2019 (Tuesday) ni ZAM zum kikhak ding hi.\nPrevious: Topa’ hong laptop ding na ut leh ~ GS Pau\nNext: Global Zomi Idol 2020 ~ Stephen Mang\nTopa ading maban ~ Sia Do Khup\nUSA, Tulsa pan Rev. Dr. Thawng Cin Khan (Tedim, Taithul beh) in hongnusia\nLauna cihpen FEAR


url: =Malaysia gamsung aom Chin State bup gambel kipawlna ICC makai te leh UNHCR makaipi ki muhkhopna :: ZOMI DAILY\nMalaysia gamsung aom Chin State bup gambel kipawlna ICC makai te leh UNHCR makaipi ki muhkhopna\nposted on 29 June 2018 at 9:15 pm Lomkholna: Malaysia, News, Refugee, Sawltak, Zomi\nTuabangin UNHCR in atangkokhiat uhhangin Chin State sungah suahtakna Freedom taktak omnailo a, lungmuang taktakin ciahtheih omnailo hi. Tua ahih manin Malaysia gamsung aom Chin State pan Refugee Community buppi in Friday (June 29) ni in gamdaitak in lungphona neikhawmthei uhhi.\nMipi in gamdaitak in lungphona aki neihkhit ciangin Malaysia UNHCR ah Representative alianpen ahi Richard Towle tawhzong ICC makaipi te kimuhkhopna kineisuak thei a, Statement zong ama khutsung ah kipiathei hi.\nHih lungphona neihtheih nadingin avaihawm pen Chin State galtai kipawlna makaipi te ahi Independent Chin State (ICC) mintawh aki vaihawm ahihi. ICC sungah Chin State sungpanin galtai mipi kipawlna Community ahi Alliance of Chin Refugees (ACR), Chin Refugee Committee (CRC), Dai Community in Malaysia (DAI), Falam Refugees Organization (FRO), Zomi Association of Malaysia (ZAM) cihte akihel ahihi.\nMalaysia UNHCR Representative Richard Towle tawh kimuhkhopna panin:\nTuni (29 June 2018) ni in UNHCR zumpimai ah Chin State Refugee te’n gamdaitak leh makaite thu mangdiamdiam in lungphona naneih uhpen kong theihpih uhhi. Naungek akipan, sangnaupang leh uhamkhin nupi papi honkhat kamuhkhak manun kalung uh nuamhetlo hi. Tulaitak in Chin State Refugee te’n bangci bangin thuakhak sading cihpen kong theihpih uhhi. Hihpen abaihding hilo a, keibek thamlo, UNHCR zumpi sungah nasem khempeuh inzong notawh akibangin kong thuakpih uhhi. Na mailamding uh khentatna bawlding, teelna bawlding pen hamsa mahmahding hi cihpen kong theihpih uhhi.\nUNHCR zumpi panin hongki pulakkhia ahi “Chin State Refugee te’n ateelding leh akhentatding” cih tangkona tawh kisai in UNHCR Malaysia khatbek ii vaihawmna hilo hi. Refugee honglaksak ahi gamthumna gamte lakpan adiakdiak in USA leh Australia, gamsung gampua aom NGO tuamtuam te ii muhkhiatna leh UNHCR Malaysia te kikumkhawm in Chin State Refugee tevai khentatna akinei ahihi. Tungsiah Geneva zumpi panin khentatna aneihkhit uhciangin UNHCR Malaysia in akikal panin thusia hong tangkokhia kahi uh a, kozong kalung uh nuamhetlo hi.\nVideo: Hundreds of Chin refugees demonstrated at The United Nations High Commissioner for Refugees (UNHCR) office on Friday (June 29) after being told that they would have to go back home by 2020.\nTuni in Chin State Refugee makai te ii Statement pen ka ngahkhin a, na ngetna te uhzong akilawm akituak ngetna ahihi. Statement sunga thu pawlkhat tepen keimahmah Malaysia katunzawh akipan tunidongmah Chin State Refugee te adingin lawptak in kasepsep te uh ahihi. UNCRH Malaysia nasem te’n Chin State Refugee te tungah deihsakdiak in hoihtak in kong vaihawmsak uhpen kum 13 sungbang alut hita hi.\nChin State Refugee bekbekzong akigawm in 80,000 valbang gamthumna ah kipuak khinta hi. Chin State Refugee te tungah 100% dekphial in ahoihthei penpen in hongki vaihawmsak hi. Hihbang konggen ciangin ka nasep uh hongki sialnuam kahikei hi. Tua nasep tepen kasepding mahuh ahihi. Chin State Refugee Community tezong kahihtheihtawp un kong panpih uhhi. Tua hi in, tuni lungphona naneihna uh ngimna leh ngetna tepen ka zanuam hi.\nChin State Refugee te innlam zuatding kithawi nadingin ahun kha (18) sungbek nongpiak uhpen tomlua mahmah hi. Tuaban ah Myanmar gamsungzong gamvai lungmuanhuai omlo, daihna taktak omnailo ahih manin, ahihtheihleh 2020 Myanmar Election amansiangdong hong sottosak theile uhcin cih konggen uhhi.\nHih nongngetna uhpen akician athupi mahmah hi. Ka tangkokhiat uhpen etphatna akibawltheih nadingin Chin State Refugee makai te’n Information kiciantak in Statement nong phahkikding uh kisam hi. Tua tungtawn in kolampan in kikumkhawm in ki vaihawmthei dinghi. Hihvai tawh kisai in bangmah kamciam kongpia ngamkei a, ahi zongin piangthei khading hi. Amanlang in lai hong phahkikpah un.\nAdang kong genbehnop khatah Malaysia kumpi ngiat inzong UNHCR panin Refugee tampi Card pianawn kei un, panpih nawnkei un ci’n honggen uhhi. Tuabek thamlo, UNHCR zumpi nangawn kong khakcipsakding uhhi ci’n 2014 kumpek panin thu hongpiakhin uh ahihi. Malaysia gamsung ah Refugee atamsemsem pen diksalo uh a, khamciptheih nading azongzong uh ahihi. Tuahangin Chin State Refugee tetawh hongki zomto ahihi. Amau genna ah Myanmar Refugee tepen panpih nawnlohding leh amaupen Refugee taktak hilo hi ci’n tamveipi honggen uhhi.\nChin State Refugee te’n Malaysia gampen tampitak panpihthei hi cihpen ko UNHCR te’nzong kathei uhhi. Tuahangin Malaysia kumpi pen hanciamtak in akikal panin kakuppih zelzel uhhi. Mailam ahzong nakupihpih laiding hi ung. Tua ahih manin UNHCR leh Chin State Refugee makaite khasim in Meeting bawlkhawm in kikupkhopna neihtheihding zong ki vaihawmding hi.\nChin State Refugee sungpan gamthumna paitheih nadingin aki vaihawmkhinsa te pelhlo in gamthumna nongpuaksak teitei nadingun kongngen uhhi.\nChin State Refugee tepen hamphat leh masakdiak in hongki panpihpen kei katuncil pekpan ahihi. 2013 Mobile Registration akibawlding inzong Malaysia kumpi in hong khaktan saksawm hi. Tuazahzah mihonpi UN Card piakei un ci’n tamveipi hong khaktansawm himahleh UN Card akihawm veve ahihi. Tuazawh tudong kum 5 sungbang Chin State Refugee te hamphatna hongkipia hi ci’n konggennuam hi. Registration akibawllai in Chin State Refugee bekbek akigawm in mi 23,000 bang Register kibawlsak hi.\nGamthumna puaksakvai tawh kisai in 2014 kumpanin Fraud Case vai hong om a, mi 6000 bang Fraud Case ahihlam kimukhia hi. Tuahangin gamthumna ahi USA kumpi in UNHCR te gamthumna apuakzia pen hongmuang nawnvetlo uhhi. Australia kumpi te’nzong UNHCR ii Registration bawlzia, Card piakzia pen akhial tamlua mahmah hi ci’n hong mawhsak uhhi. Tuateng hangin Refugee lakdingzong pen kihtakbawl uhhi. Tuahunlai in Community makaite leh UNHCR ii thanemna hangin leitung ah ki maimialtuam mahmah hi.\nTu’nzong USA kumpi in Refugee bangzah honglaksakding cihpen amau khentatding himawk ahih manin genkhiat hamsa mahmah hi. Azenzen in USA kumpi in Chin State Refugee mi 5000 hongpuak un aci hileh kolampan in apuakding in akigingsa in aomden kahi uhhi. Tua ahih manin nozong gamthumna ah atungsa na mipihte tungah huhna ngenkawikawi unla, kumpi thunei te tungah thuumna hongneihsak uh hileh kikhelna khatpeuhzong omthei khading hi. Gamthumna puakding in aki vaihawmkhinsa tezong atuntheih nadingun ka hanciamding uhhi.\nChin State Refugee vaitawh kisai in na tangkona uhpen koigam, koi kumpi teng ki zasakkhin hiam?\nRefugee ala gamkhempeuh ahi USA, Australia, Canada, Japan cihte tungah ki zasakkhin hi. Ahi zongin Australia leh USA te’n mihing khatlekhat ki hehpihna Humanitarian Ground tawh Embassy panin ngetna kibawlsak theilaiding uhhi. Tuatezong amau ii Refugee gambel ahihna agenkhiatzia tungtawnbek in thu khentatna kibawlsak dinghi.\nRefugee in aki ciamtehsa te sungpanin amauthu tawh innlam aciahnuam aomleh UNHCR panin panpihna aomlaidiam?\nTuavai pen Durable Solution kici UN huangsung aom Department te ii vaihawmna ahihi. Durable Solution Department makaipinu ahi Richael ngiatzong tulaitak Geneva ah tuavai tawh kisai in Meeting akahlaitak ahihi. Amah hong tunkik ciangin tuavaipen kikumkikleng hoihzawding hi. Kei kiangpan ahihleh piangtheiding hi ci’n kongdawnnuam hi. Sawltak #zomidaily\nPrevious: Malaysia Zomi Refugee te vai vanding in MP Pau Lun paikhading\nNext: Ahoih vive hilel ei ~ Dong Mung\nUpdate: Aung San Suu Kyi huangsungah Petrol Bomb alawnpa kimanta\nUN Card tawi khatin palik te RM10,000 golhguk piaksawm ahih manin kiman\nMalaysia, Terengganu ah Operasi lut in, mi 14 kiman, Myanmar kihel\nI kisap pen ~ David Tuang\nAthupi mahmah Thangsgiving leh Pasian tawh akizom USA gam


url: =Ettehhuai limpha: Luan Dim LCCI :: ZOMI DAILY\nposted on 28 August 2019 at 10:57 pm Lomkholna: Liantuang, News, Zomi\nUK gam pan LCCI sang lam thuneite in 2018 kum Myanmar gambup sang hoih pen pahtawina a piakna sungah a khangmoi lai mahmah tangval no khat zong kihel hi. Tua pen LUAN DIM ( LCCI ) siapi pa sia Singpi ahi hi.\nLeitungbup le Myanma gambup sangnuapang a mark sangpente pahtawina zong thupi takin kumsim mah in kipia a, Zomite in zong a hunhun in kingah toto hi.\nLUAN DIM ( LCCI ) sang pahtawina laipi a sang pen tangvalno khat hi citciat ahih manin, thupi le lamdang kisa in angtanhuai kisa diak hi.\nTua pahtawina a sang pen Sia Singpi pen LUAN DIM ( LCCI ) sang siapi pa hi a, Siamah Luan Dim nau ahi hi. Siamah nu pen tu laitakin USA ah a innkuan in om uh hi.\nSiamah Luan Dim, Sia Singpite pen Vangteh khuami Mandalay a teng pa Kham Khua Nang le nu Zing Lam Vungte tate ahi hi.\nLUAN DIM LCCI TRAINING CENTRE ( Kawlpi ) sang pen Siamah Luan Dim in 2006 kum pawl in a pat ahi hi. Kipat cil lamin hamsatna lungkiatna tampi tuak hi. LCCI pen a thei tam nai loin kilunglut zo pak lo a, sangnaupang 1 le 2 bek khawng tawh kipan ahih hangin tintan vial 3 vial 4 na khit lam ciangin sang naupang kibehlap toto hi.\nKum khat khit kum khat lawhcing to semsem in, Kawl le Zo cih om loin minam kim in kizuan ziahziah hi. Mi tampi in kinop tuam pih mahmah in kawlpi khua sungah minam ong tawisang mahmah sang thupi khat ong suak hi.\n2010 kum ciangin innkuan vai tawh siamah Luan Dim in USA zin ding cih thu a om ciangin sang vai a thanem khak ding in kilung himawh mahmah hi.\nAhi zongin siamah nu nungah a nau sia Singpi in LUAN DIM ( LCCI ) sang mabante hoihtak ong zom to thei leuleu hi. Amau unau sang vai maban ong kisang to diamdiam uh a, Sia Singpi hun ciangin zong lawhcinnate kibehlap to semsem hi.\nTu laitakin hih sang pan in kumsim in sang naupang 300 kim bangin lai kisin den ta hi. Zomite bek hi loin kawl le vai minam kim kikah hi.\nKhangthatte pilna siamna tampi ong hilh bek hi loin minam dangte lakah minam ong tawisang mahmah khat ahih manin Sia Singpi le LUAN DIM ( LCCI ) sang hangin i kipak mahmah hi.\nTua banah Sia Singpite unau nasepzia le kalsuanzia in khangthak Zomite ading a ciinhuai limpha tampi ong lak bek tham loin tu lai Zomite in biakna vai gam vai, innkuan sung vai, nasepna vai, kipawlna vai, Jonior le senior kikal, mun khempeuh phialah I siamlah mahmah gige khat ahi panmun le maban kikheksiamna ( Hand over ) pen pilvang takin na kantan thei uh ahih manin akua maciat in I etteh theih ding limpha khat zong ahi hi. Lian Tuang\nPrevious: Idol gencianna ~ Pu Thangboi\nNext: Germany gamah a lungzuanhuai sihna: Pu Cin Khan Thang (Mauvom, kum 76)


url: =Global Buanli Family: Tulaai Leitung Thuthang Tuamtuam Updates Jan 24, 2014\nTulaai Leitung Thuthang Tuamtuam Updates Jan 24, 2014\n· KNU huangsung a thukikum Mualtungmi thautawi kipawlna te khawmpi Jan 24,2014 ni in zosiang ta uha, Ongtungding February kha ciang Ba-An khuapi ah kawlkumpi tetawh kikumkikding in khensat uhhi. Ba-An a langnih kikup ciang Daw Aung San Suu Kyi leh U Khun Tun Oo te sapding in khensatna nei uhhi.\n· Kachin gam huam NDF party makaaipi Daw Bauh Cia misihna thu, leh adang thu3 tawh tawlpi khat kawlmaangten thongsung ah akhumkhit ciang Jan 24,2014 ni in cidam in ongsuakta kik ta hi.\n· January kha kipat lam a Rakhaing state sung a kawl Budah te in Kala Muslim 48 agawhlupna ahaang kician tak in kawlkumpi in akanphat nading in UN te in Jan 24,2014 ni in gaal haansan uhhi.\n· Syria gam kumpi te leh kumpi langpang tapong makaai te Jan 25,2014 ni ciang Geneva khuapi ah langnih kilemna ding amau pawlmih bek innsung khat ah tukhawm in thu kikum khawm tading uhhi ci in UN kilemna vaaisai Lakhdar Brahimi Jan 24,2014 ni in genkhia hi.\n· Alam et huai deklo North Korea gamte in gamnih kileemkik a kigawmkik theihnading in South Korea te kamkhum tawh akigelh laaipi khat Jan 24,2014 ni in khak uhhi.\n· USA gam Tennessee State Senator Lamar Alexander I zum naseem alianpeen pa ahi Jesse Ryan Loskarn kum 35 Jan 24 ni in a inn ah amah le amah kikhailum in asisa in kimu hi. Amah peen kumcinglo guaktang maan tawh December 2013 kum a kiman hi a a inn ah setkol kithuah in aki omsak ahihi.\nKhialhna aom khaak leh ngaihdam bawm ah maw\nPosted by Thang Khawm Pauzomi at 12:34 PM


url: =Ka muhpak US Gamthu pawlkhat (29) ~ Awn Za Pau :: ZOMI DAILY\nposted on 26 October 2015 at 8:00 am Lomkholna: Article, Awnzapau, Theihhuai\nMangpau Siam leh Theihloh In Phamawh\nEi Kawlgam bang a, ih dotnop thu khat peuhpeuh eimau mahmah va pai a ami mahmah tawh va kimu a, dot theih pahpah ding hi lo hi. Gentehna in kei tuahkhak mah honggen pah zual zel leng, ka innsapna innkhan ka lut lai un ka inn mei a’ding deposit ka piakna ding ka omna ka kim ka pamah mun tampi om hi.\nAhi zongin deposit piak theihna dingin account nambat hon kul masa a, tua vaai dotna ding telephone nambat theih masak kul hi. Internet vive tawh kizom ahih manin, ko omna Tulsa ah deposit leh electric bill tawh kisai ih dotnop leh tua tawh kisai a len atuam hi a, Tulsa zongah a om pah zong hi tuan lo in mundang state khat peuhah koih uh hi.\nTua hun ciangin ei lam bang a, a zumah va kimu ning e cih theih om lo hi. A phone nambat tawh hopih hamtang ding kul hi. A phone sung zongah ami tawh kimu pah lian lo lai in, tua thu tawh kisai na theihnop leh nambat tua zah meek in, customer service ahih leh nambat tuazah, na meisaap na piak nop leh nambat tua zah, na inn meisia ahihleh tua zah meek in, cih akipan in nam tampi takin kikhen behbeh lai a automatic voice vive in hong kigen hi. Ka cihnopna ah a tuate mahmah akipan a mangpau ih theih ih siam ih tel ding kul hi.\nKei bang zong midang bulphuhin amau vive muan bawl niloh leng kithei lo kankan ding ci in keimah mah in ka hopih a, athu ala a paidan kithei nailo lua mahmah ahih manin, a theih huaipipi kitelthei zok mahmah lo hi. Kawl kumpi in “e-government” acihcih pan sansan uh pen a khangto gamte in a zat zawh a na sawt mahmah ta ahi a, ei kiangah kizang nai mahmah lo ahih manin, a tua teng mah thu muh lahna, theihtheih lohna, teilahna in akinei na hi tazen lawmlawm hi. (azom omlai hi…) Agelh: Awn Za Pau\nPrevious: Khangthak Zomi te khualzinna ah Phawkdingthu\nNext: Refugee te nasepkhuan pia un ci’n UN makaipipa in gen


url: =March 21, 2020 | Thonginn sungah Pasian ~ MUC\nMarch 21, 2020 | Thonginn sungah Pasian\nAdmin 1:02:00 AM Articles, MISSION NEWS\nThonginn sungah Pasian\nKei pen kum 20 ka pha a, kamtam lo khangno khat hing. Mite teci panna lai tuamtuam ka sim nuam hi. Adventist pastor khat tawh ka kimuh masak pen-un “ bang laibute sim na hiam, ci-in hong dong hi. Khristian khat ii teci panna laibu khat ka sim hi, ka ci hi. Kaal khat khit ciangin pastor khat in teci panna laibu honpi khat hong puak hi. Ni khat ni ciangin keima teci panna laibu khat bawl dingin ngimna ka nei hi. Tua bangin laibu khat gelh ding hi leng, ka neutung kum 4, 5 ka phak a kipan ka tuah khak thute ka gelh ding hi. Ka pi in a hong pantahnate sangkahna-ah amah mah in hong kha hi.\nThonginn sung zong ka tung ngei hi. Adventist pastor khat hong hawhin Pasian thu hong hilh a, Lai Siangtho sinna zong ka nei uh hi. Tan 8 ciang bek sang ka kah hi. Kum 17 ka phak ciangin thong ka kia hi. Kum 12 sung thongkia dingin thu hong kikhen hi. Kei kia bek ka hi hi. Ka innkuanpihte a kipan kuamah mah in hong veh lo hi. Kei tangding thu sung ding sitni khat zong hong cialsak ding om lo hi.\nKa pi hong nusiat zawh ciangin thongkia ka hi hi. Thonginn ka om sungin kam hoih ka za ngei kei hi. Ahi zongin thonginn sung pan ka nunzia hong kikhel hi. Adventist sia pawl khat hong pai uh a, thu hong hilh uh hi. Thong sungah ka om zawh kum 3 leh kha 7 khit ciangin ka nunzia kikhel a kimuh ciangin thong pan ka suakta hi. Ka pi in hong nusia lo hileh thonginn sung ka tung kei ding hi. Ka pi hong nusiat khit ciangin siatna namcin tawh ka kidim hi.\nThong pan ka suahtak khit ciangin zi nei-in, uham picing khatin ka nungta hi. Tu-in kum 20 ka pha pan a, a kamtam lo mi khat ka hi hi.\nKa nuntakna in siatna tawh kidim khin hi taleh Topa hoihna in hong bawlpha-in tu-in Ama nasem khat ka suak hi.\nMai Sabbath in Sabbath 13na ahih manin sumpi khiat ngei a zah thum khia dingin kiging ciat ding hi hangh.


url: =Last Updated on Saturday, 11 April 2015 14:41\tWritten by Tongsan Admin\tTuesday, 07 April 2015 19:56\n• Hong kideihsakna simmawh kei in. (hong it taktakte bekin hong deihsak uh hi).\n• Thu hong kihilh ciangin heh kei in(hong deihsakte bekin thu hong hilh uh a, thu kihilhna man' lohna pen mihai hihna ahi hi).\n• Thuhilhna man' siam in(Thuhilhna a mang mite mipil hi-a, a daupai ding hi).\n• Kiliansak kei in(Kiliatsakna pen ei-leh-ei kineuseksekna hi. Na kiliatsak manin mite' thuhilhna thupisim loin, na mang nuam kei hi).\n• Kipilsak se kei in(Mipil taktakte kipilsak ngeilo uh hi. A kipilsakte in "kei hai ing" ci-in a kipulaklak tawh kibang uh hi).\n• Lungkia kei in(Lungkiatna pen guallelh ding kipatna bulpi hi).\n• Kiniamkhiat in(A kiniamkhiatte Topa'n laamto hi. Na kiniamkhiatna pen na san'toh semsem nading ahi hi).\n• Na gamtat luhekzia puah pha den in( Nang maan na kisak nop hangin na kicin'lohna tampi om den hi).\n• Awlmawh nei loin om milmel kei in(Bangmah na awlmawh kei nate in zong nang hong awlmawh tuan lo ding ahih manin, nang mah na sumh masa lel ding hi).\n• Na nuntakna sungah a thupipen(thuneipen)leh na lunggulhpen, Topa bekmah hisak den in(Amah in eite' sap teng cin'na leh deih teng kimna bulpi ahi hi).\nBy: David Tuang


url: =TAKSAI! ~ TBC-Y\nPosted on Thursday, March 06, 2014by Siam Kim\nTopa in na kahnate hong za-in hong hehpih a, Amah in hong dawng hi. ___Isaiah 30:19\nNulepate in a taneute tawh a kimawl ciangin phawnna limte zang thei zel hi. Pate in a tate mai-ah dingin a khutme tawh a maitang hum-in tua khit ciang, “Taksai!” ci hi. Tua naungeek pen nuamin nui keuhkeuh bek hi.\nKilausakna pen a nop mahmah kimawlna khat hi citciat a, naupangte zong bel hong lauthei takpi pah mawk hi. Tua bang hun ciangin nuihna hong piang samlo hi. Amasa pen launa in nulepa tawh kikhenna ahi hi. Naupangte nulepa tawh hong kigamla-in, amau utna lam zuan uh hi. A paina ding mun a theih nawnloh tak ciangin kapkhia hi. Tua ciangin nulepate zong hong pai-in a lau loh nading gen uh hi.\nI khantohtoh tak ciangin, i launa ding hong tamzaw semsem-in, laibu simna, video etna, kimawlna muna limte ... Tua bangte lauhuai hi, ci-in thei napi hang, tuate a kihta lo bang khatin va sim nuam, va ennuam, va sinnuam hi hang.\nLauna hun hong tun ciangin, taanglai Israel mite bangin (Isai. 30) ei le ei kithei-in, hong it Vanglian Pa kiang i zuan hi. Lauhuaina hong tung ahih manin cihna ding meel theilo-in i om hun tam mahmah hi. Tua bang hun ciang i kammalte zong a zaknop, a ngaihbang kammalte kizanglo-a, lungkiatna kammalte kizangkha zaw hamtang hi.\nTopa in Ama’ itna anglum sungah hong omsak nuam den ahih manin hong dawng pah-a, tua mun ah eite in lungmuang takin bukna bit i ngah hi. – Julie Ackerman Link\nKei bek hikeng, Khazih kei tawh hong om;\nKa lawm hoih peen Amah bek hi;\nTua bang lawmpha kei hong hehpihin hong huh,\nKei, kei bek lam a pai hikeng. – Ackley\nPasian’ muanhuaina i muan tak ciangin i launa teng thengmang hi.


url: =Nasemte Kipawlna - Zomi Adventist Innkuan\nLesson 13: Nasemte Kipawlna\nSabbath Nitaklam Sept. 21\nTukaalsung simding : 2 Cor.. 2:14-16; Pai. 32:114; 1 Peter 2 : 12; Phil 2:15; Eph. 2:19; Heb. 10:23-25.\nKamngah: “Pasian in piakding hongciam thu muang-ngam ihih manin, i lam-etna thu kiptakin len ni. Khat leh khat ki itin, a hoih nate sem dingin ki hanthawn ciat ni.” Hebrews 10 : 23, 24.\nKhristian nasep i picingsak na dingin, i pawlpi thupitna pen neusehlo ding hi hang. Thu um mite kipawl khopna ahi hi. I kimkot a thumaanlohna te thu tampi i sin khinzo a, thu uppihte tawh nasepkhop na ah, mite’ tungah thupha ihih ding kisam hi.\nMawhzolna lianpi khat om a, pawlpikhat in idin ciangin, i pawlpi khantoh na’ng bek ngaihsun kha pahpah a, leitung a dondingin pawlpi hongteel ahihna ki mangngilh thei hi. Pawlpikhat in, thuaksia te leh siatna awlmawhlo in om kei hen. Khazih in awlmawh ahih leh eite’n zong awlmawh ding hihang. Lungdamna thuhilhna ah citak in, nenniamte, gilkialte leh huhna kisamte huhna tawh kithuah khawm dinghi.\nPawlpi kipawlna khat limlim i hih nungsang, Khazih Pumpi (1 Cor. 12:12-20) i hi a, Zeisu khekhap zui in, Ama’ khutte, khete, awte leh lungsimte ihi dinghi.\nActste’ tangthu a patna lamah, Christian thu um mite pen, kipawlna tuam vilvel khat hi in, mizawngte a panpih limlim kipawlna, pawlpua lamah zong mi ci-mawhte vapha, a kisap nate uh panpih in, amau tungah Pasian’ nasepna bangin a sem kik dingin, zol uhhi.\nZeisu in Ci leh Khuavak acih mahbangin, Paul in zong pawlpi minvawhna tampi na nei hi. Tuate lakpan, biakpiakna (Rom.12:1), Khazih’ pumpi (1 Cor. 12:12-20), Palaite (2 Cor. 5 : 18-20) leh Paknamtui (2 Cor. 2:14-16) cihte ahi hi. Hihte in Pasian’ kumpigam Ai-awh in tuni ciangdong mah a om hi.\nA tung a “Aiawh” kammal te enpha inla, nang leh na vengsung vuah, Pasian’ Ai-awh khat na hihtheih na’ngin koi hoihpen nasa hiam, banghang hiam?\nHih Ai-awhte in mite tawh nasemkhawm uhhi. Pasian mai ah santakcing na ding hi nawnlo zaw a, Zeisu kipiakna hangin santak cingkhin zaw uhhi. Tua sangin a thukzaw in enleng: Pasian’ gampen itna leh hehpihna ahih manin, ei tuabangin i gamtat ciangin, mite tungah itna leh hehpihna a lengkiksak i hi a, tawntung kumpi gam limpua i hihi.\nLeitungbup thukhunah, Palai pen, gamkhat aiawh in, mihing mahmah gamla pipi ah va omhi. Tua mahbangin, Pasian’ gam aiawh in, tawntung thute a lak leh, a nunungpen in siatna kisuksiatding a ciamkholsak a hihi. Khazih’ Aiawh leh Khazih’ Palai te i hi a, i nisim nun-takna leh pawlpi sungah, a itna leh thumaanna te ei leh amah azongte in i ciamkha ding uhhi.\n2 Cor.. 2:16 simin. Bang gimnam nih om a, eite in koi gimnam hizaw cih i theithei diam?\nA Beibaang Sila\nA beibaangte dinmun pen, Rev. 12:17 sungah: “Pasian thukham zui in, Zeisu teci panna a neite” ci hi. Lai Siangtho tangthu sungah, hihte in Pasian’ mite ading hun nunung omzia ding cihi. Lai Siangtho sungmah ah, a beibaang te in, midangte ading na asepna zong om veve hi.\nMoses tangthu in eite hong patau sak mahmah hi. Paikhiatna 32:1-14 sim lecin, tua takah Moses le Rev. 12:17 sungah a beibaangte na bangci saikaak ding hiam?\nIsrael te tungah Pasian heh ahih manin, Abraham tungah a piaksa thuciam a hi, a suan a khak te minamlian suaksak ding cihthu susia kikin – Moses leh a innkuan tungah tungsak ding ci in na lauhthawn hi (Pai. 32-10). Ahih hang, Moses in tua deihlo hi. Moses in Pasian nialngam ek hi. Tuabang na hihleh mite in hong siatmuh bek ding hi (Pai. 32:11-13) ci kik hi. Moses in ama tungah tusak dingin ngenzaw hi.\nMoses in mipite gamlakah makaih gaigai hi. Amaute phunphun in, a neng no no te pan kipan nialnial uhhi. Amaute na maisak kei dingleh, “Na gelhsa laibu sung pan, keima min hong phiat mai in” (Paik. 32:32) ci hi. Moses in, mipite a gupnop zawkna in, ama’ tawntung nuntakna piakkhiat sawmzaw hi. Tua bang ki piakkhiatna te in bangzah in vangnei hiam?\n“Moses in Israel te leh Pasian a leptuah kawmin, a it mahmah a minam te tung ah a lunglut luatna tawh, a khalau na teng beiliang in, tuabangin na hih hi. Topa’n ama thuumna te ngai a, angkhuallo in a thungetna sansak hi.A gilo, ithuailo, a khial minamte ading, lungsim picing takin Moses ngetna hangin, Pasian in a nasempa thumaan mahmah cih teci lakthei ta hi. Israelte tung alunglutna in angkhual hetlo hi. Pasian’ teelsa mite khantoh dingpen, ama’ minthan na ding sangin, phamawh sazaw a, minamlian khat i Pa a hih ding sangin teelzaw hi. A thumaanna, a lungsim hoihna, a dikna, kamciamgam dong Israel te makaih ding a kipiak na hangin Pasian lungdam hi, EGWhite, Patriarchs and Prophets, laimai 319.\nI kimkot a om a khial a mawh te tawh kizop nading in, hih thute in, bang hong hilh nasa hiam?\nPawlpisung kikupna te khawngah, gospel maw huhna piak, upna thu maw hoihna thu, teci panna maw effort cihbangin kikupna om thei zel hi. Zeisu’ nasep zia te tel semsem leng kilamdanna te puk in, lungdamthu hilh leh, huhna piak nate kizom mahmah ahi hi. EGWhite kammal minthang khat in: “Khazih’ sep ngeina bek in, zawhna thumaan taktak hongpia dinghi. Mite’ ading deihsakna tawh amau lakah kihel a, deihsakna lak in, amau muanna a ngahkhit ciangin, “hong zui un” ci in sam hi.\n“Mizawngte noptuam pia ding, damlo te donding, adahte hehnem ding, a theilo te hilhcian ding hi. Akapte tawh kapkhawm in alungdamte tawh lungdam khawm ding” EGWhite, Ministry of Healing, laimai 143.\nHih kumpigam nih thumaanna leh Pasian’ thu genna te in a peeng unau hi uh a, Zeisu’n a nasepna bek hilo, nungzuite a sawlna ah zong: “Na paina peuhuh ah, ‘vantung ki ukna hong naita hi’ ci in thu vahilh un. Cinate damsakin, dawite va hawl khia un, Man piakloh in hih vangliatna na ngahuh mahbangin, na zatna uh zongah manngen kei un” (Matt. 10:7,8). Tom genleng, thupuak tawh mi i vaphak na’ngin, a kisapna te uh i panpih ding hi.\n1 Peter 2:12 leh Phil. 2:15 simkhawm in. Peter leh Paul te in, teci panna leh gamtat hoihna te vangliatna bangci gen hiam?\nPasian’ lungdamna thu a zaizaw in telsiam in,thuhilhna pen huhna piakna omlo in kihilh theilo cih thei ni. 1 John 3:16-18 le James 2:16 ah nuntakpih lopi khawng a lungdamthu genpong na om hi. Pasian thugenna in – lametna hongtun, honkhia, kisikkik, kipuahpha in Pasian’ itna pom leng a thumaanna a lak i hihi. Thuhilh na leh thumaanna te gel in, a mangthang, a kisia, a damlo te Pasian in a itna in eite’ lungsim sungah hong pokhia ahi hi.Khat peuhpeuh i teel mawkmawk thei kei a; ei te’n Pasian tawh na semkhawmin, Pasian hong guatsa i siamna te zangin, kisapnei mite i huh dinghi.\nMitungah nahoih i sep kawmkawmin, lungdamthu zong hilh pahpah ding i mangngilhloh na’ng i bang cih ding hiam?\nJob laibu kipatna lamah, Pasian in Job’ thumaan na leh hoihna te, mawhnei te tawh a kizopna te pulaak hi (Job 1:8). Mite’n leitungah amau leh amau a omlel zong, Pasian in lunglut, thuthang in nei cih ciapteh huai hi. Tua pen Paul in, hibang upna nei “Misiangte” pawlpi sungah om ci hi : “Tuhun laitakin, vantung a uk van mite in, pawlpi hangin Pasian pilna a namtuamtuam in a muhtheih nadingun, na khempeuh a bawl Pasian in, a beisa hunah hihthu khempeuh imcip hi” (Eph. 3:10).\nEphet 2:19 simin. “Pasian’ innkuan” i hihna dingin bangteng a kihel thei tam maw? Tua te in i pawlpi bang huzaap hong pia thei tam maw?\nKipawlna khat peuhpeuh ah, a pawlpi in, a mipite bangci kizoppih cih thupi mahmah hi. Pasian’ innkuan leh Khazih’ pumpi hihna hangin, a pawlpi in, “Pasian in eite a hi zelzul dingin hongsam hilo a, hoihtak nuamtakin omding a hong sam hi” (1 Corinth. 14:33). Thutanna, hehpihna leh itna te in, Pasian kiangpan hi a, tua te’n pawlpi uk ding hi. Khuatual pawlpipan kipan leitungbup pawlpi dongin, hih thukhun te in, pawlpi makai te leh a thu khensatna te “a neupen te” nangawn uk ding hi.I pawlpi sungpan hongpiang kinialna tuamtuamte zong, amau makaihna tawh, ki siansuah ding hi. Eimau lakah thumaan takin i hih zawh keileh, midang tungah bangci thumaan zawh ding ihi hiam?\nPawlpi in nasemmi i cial leh zong lungsim picingmi hi ding a, thumaanlo anasepna te do in, pawlpi mite manphasak mahmah ding hi. Pawlpipen, lungmuanna omna mun, pawlpi in, amite a kepcin na mun hi ding hi. Pawlpi masate i et ciangin, pawlpimi cimawh te don in panpih uhhi.\nZeisu in, thu hong piakna ah, upna khangto sakbek hilo in, upna nungta taktak laktheih dingin: “Note tungah ka hong piakthak thu in, note khat leh khat na ki it ding uh hi. Note ka hong it bangin note zong khat leh khat na ki itding uhhi. Note khat leh khat ki it le uh cin, keima nungzuite na hihna uh mi khempeuh in thei ding uh hi” (John 13:34, 35).\nKhat leh Khat Gamtat Hoih Ki Hanthawn\nEite’n hihtheihtawp in hanciamin, Pasian adingin na isep ciangin, haksatna tampi takmah om ding hi. Leitungin lungsim natna ding vive ahi hi. Tua in pawlpi leh kipawlna khat peuhpeuh i kisapna thu ahi hi. Amau thu tawh mawk paisak ngeilo hi. A nasepna te pan ciahkik sak zel in, aphutkhakuh thute, kihawmsawn in, tha ki la ciat uhhi.\nHebrews 10:23-25 simin. A neu 25 na pen a kicianpen khat hi a, a masa khan neute gel in 25 na i telzawk theihna dingin bang hong huh uh hiam? “Itna leh gamtathoih” lamah i ki hanthot theih na’ng bang lampi teng na mu hiam?\nNasepna khat peupeuh ah, a mimal nasepna sangin, pawl tawh asepna vuah, gualzawhna ngah zaw uhhi. Tua thu in, Khazih’ pumpi (Rom 12:3-6) ihihna hong phawksak a, tua lai ah, eimau munciat ah na i sep ding cizaw hi. Eimau panmun ciat pan i sepna ah sepkhopna a hoihna i lakding a, ei sepnate leh nuntakzia te’n tawntung ading a lamdang mahmah in na hong sepsak ding hi.\nSep thaman te thupi mahmah a, nahoih khat nasep ciangin na sep thaman pen, mite’ nuntakna hi a, tuabang ahi dingin Pasian muangin nasem dinghi. Zawnna kiam sakding nasepna ah, a nangh te dawmding, pautheilo te ading pausakleng noptuamna om veve ding hi. “Tua ahih manin na hoih sepding cimtak kei ni. Lungkia lo in i sep nakleh a hun ciangin thaman i ngah ding hi. Tua ahih ciangin hunhoih ingah simin midangte tungah ahoihin i gamta ding a, a diakdiakin thu upna sungah innkuanpih te khempeuh tungah a hoih gamtat ding i phawkding hi” (Gal. 6:9,10 leh Heb.13:6).\nKhat leh khat tha kipia khawm dingin eite hong sam hi. Thumaan tak a omna pen nopmahmah leh haksa hi. A thutang i Pasian leh i pawlpi adingin midangte i zol ding hi.\nMi thuaksiatna te noptuam piakding nasep a sem na theih kua a om hiam? Tua te nahoihsep te ading bang thapiakna na neithei ding hiam?\nEGWhite laibu The Acts of the Apostles, laimai 546-556 sung pan “Thumaan Teci” le, Welfare Ministry, laimai 81-86 sungpan “Hoihna, Lungsim Tawhtang” cihte simin.\n“Nungzuite’ nasepte eite’n zong i sepding ahi hi. Christian khat ihih nakleh, Pasian’ nasem khat ihi pahpah hi. Hehpihna leh itna tawh mizawng cimawhte i huh ding a, vangikpuate vani zangsak ding hi. Gilkialte anvak, tangguak te puansilhsak, thuaksiate zong hehnep noptuam pia in, lam-etbei te zong lam-et i guan ding hi.\nKhazih’ itna, angkhuallo itna in, migilote puahphat nadingin, namsaute, thukhen zumpi te sangin muibunzaw dinghi. A khauh mahmah lungtangte zong Khazih’ itna sungah tuisuak ding hi.” (The Ministry of Healing laimai 104, 106).\n“Sal khawina, minam deidanna, minam kihuatna, mizawngte nenniamna, leh kaamsia tedonlohna, – hihte pen, Christian taktak hilo a, mihingte hoihna ding a dalte, leh Khazih phuhsa pawlpi a phuk nuamte hizaw uhhi” EGWhite sihvuina ah, General Conference President, AG Daniells thugenna, Life Sketches of EGWhite, lai 473.\nLeitung haksatna te kiamsak ding a hanciam mimal, mipawl, tampi takmah om hi. Adventist te in, pawlpi, tha, khuamuhna leh sumnak koici bangin i neithei ding hiam?\nNa pawlpi in hong hanthot leh hong thapiakna na phawklai a om hiam? Tuate mah bangin midang tungah zong nasem thei ding hiam?\nPawlpi khat i thapiakna tawh, “nahoih sepna cimtakna” pan na suakta thei diam?\nAdventist pawlpi in, mizawngte tungah thutang dingin a nasepna leh a kalsuanna te natheih a om hiam? Hih pawlpi nasepna ah nang kiukhat pan na koici kihel thei diam?\nTomlaakna : Eite Khristiante pen, midangte ading nasem dingin hong kisam hi a, a diakdiak in, liam leh bai te, thuaksiate leh nenniam te a hi uhhi. Hih tengah ei te’n zong panmun khattek i nei a, midangte huhna piak ding bulphuh i hi a, i pawlpi innkuan khat in na sepna in muibun hi.\nPrev post Khe Neilo, Nuntakna Thak\nNext post Myanmar Sabbath School Lesson 4th Quarter 2019


url: =ZCRC pan Zomi buptung Zogam sung COVID-19 vai thu pulakna :: ZOMI DAILY\nposted on 13 January 2021 at 9:17 pm Lomkholna: News, Zomi\n2020 December (27) ni pan kipan COVID-19 hangin Tuithang khua ni (14) ki lockdown pen (14) kibehlap hi. Mi (3328) tengin, inn (550) val om hi. Tuithang khua ah COVID-19 positive mi (41) kimu ta a, mi (1) in hong nusia khin hi.\nTuithang khua a kilockdownna hangin Tuithang khua nawk a mundang tawh a kizom thei bek ahi Tungzang, Ngalbual, Suangsang, Lalta, Talek le Tuipi, Pangzang, Keltal khuate zong kizopna lampi hong kikhaktan hong suak hi. Hih khua (8) pan in Tuithang tawh a kizom in annek tuidawn, van le na a lei, a zong te in zong hamsatna tampitak kituak hi.\nTua hi a, hih khua (8) te ah nekledawn ding bei in meikuang paisuak thei ding dinmun hong tun khak ding thupi ngaihsun in i vaihawm ding hong kisam ta hi. Adiakdiak in nektawm zong khuamite sungah hamsatna lianpi hong tung khin hita hi.\nTua ahih manin gamsung gampua a om u le naute akua maciat in hih khua (8) ading i hih theih bangin i panpih kim ciat nading nakpi takin kihanthawn nuam hang.\nZomi COVID-19 Response Committee (ZCRC) in zong a kisam bangin tanu le palai sem dingin ka na kiging khol uh hi. I Zogam sungah hih bang hamsatna i tuak laitak in i minam bup in khut kilen a i dinkhop ding zong kong zawn uh hi.\nMore: ZYA le ZCRC zinna Report ~ Lian Tuang\n(Tedim le Tonzang gam sungah COVID-19 positive ngah mi (100) val bang hong omta a, a sawtlo in Tedim khuapi zong ki lockdown thei ding dinmun hita ahih manin ZCRC in ahi thei bangin tanu sep dingin ka kigingkhol uh a, Zomi mimal kim in zong abeisa hunte mah bangin i dinpih lai ding kizawn phapha hang..) ZCRC – Zomi COVID-19 Response Committee\nPrevious: USA, Tulsa pan Pa Cin Lian Suum (Tonzang) in hongnusia\nNext: Tedim Khuamual Vaidawnna Talsuan Khuampi


url: =Yangon ah Zomi Nam Ni nuamtak kibawlthei :: ZOMI DAILY\nposted on 21 February 2018 at 10:05 am Lomkholna: News, Yangon, Zomi\nZomi Nam Ni, Yangon ah hun nuamtak leh picing tak hongzawh pih Pa Pasian hangin nuam mahmah hang ei.\nSunnung naikhat ongsat dipkua pianta nai khat leh alangsat thalawp natawh kidim in nai nih ongsat petpet ta Yangon khuapi ah om Zomi 350 kiim Telegu Methodist Church, Yangon dim phitphet in Zomi hihna hang aa Pasian tung lungdam kokawm leh Minam Ni zangkhawm ziahziah lawpin Zopuan silh sitset in nungak tangval melhoih nono nupi papi kizem sitset kipawl khawmpen etlawm mahmah in thalawp mahmah in nuam kisa hita mai!!!!\nOi le Oi le nuamlua ding kisa dipkua phial!!!!\nHunkem Sia Haupi in nopci tak leh thangah huai takin hong makaih hi. Dr Kap Suan Pau lungkim huaitak in patna thu hongnget khitciang La Makai Sm LZ Niang leh Lz Nem te in “Tunsung Khat Piang” cih latawh mipi dinpih in la hong makaih uh aa lamal lah hoih ahih manin i lungsim hong sukha mahmah hi.\nMipi lasak na amankhit ciangin Sia Haupi in mipi hon teng awngsak ziahziah in Zomite Pasian hang hiciang tung hihang ci in tha hong lawpsak mahmah hi. Dr Khen Za Sian in Yangon Zomi Nam Ni bawlna vai tomkim cingtak in hong pulak hi.\nPu En Za Kap thutom gen ding kici hi mahleh Pyin Oo Lwin ah vaikin om ahih manin hong kihel theilo hi.\nRev Nang Suan Dal (Church Pastor, AZBC-Yangon) in lungkim huai tak leh cimul tholiang in Zogam Zomi leh maban ding thunget na hong makaih aa lungkim huai mahmah in Pasian phawkkhak i hih na hangin ki nuam mahmah hi.\nRev Cin Sian Pau (Church Pastor, TBC-Y) in Zomi te Pasian hong makaih zia leh Pasian ompihna cihte leh ama mimal in Zomite ading deihsak na thutom genna hong neihsak aa ki lungkim ciat mahmah hi.\nSia Haupi in mipite thangah theih nading tuamtuam tawh hong halhsak nosuah sak in nuam mahmah hi.\nPu Thang Khawm Cin in Zomi nam avei huaizia leh Yangon ah Zomi hihzah ombuang pawi khat leh nih i neihsun te limci takleh etlawm tak i zattoh theih nading in akisam makai kiguang aa ahun ma in sum leh pai kisap nateng van masa ding kiseh kholh ahoih nathu cihbang in thugil tampi honggen in ki thalawp mahmah in Zomi Khuado leh Zomi Nam Ni ding kingak lah khol mahmah tuam hi.\nMipi in la akisak khit ciangin Pu Mung Laan Thang @ Pu Pu Thang makaih natawh Dr Pum Khan Pau, Ph.D (History) Lanva, Lamka, Rev Cin Sian Pau leh Rev Nang Suan Dal te in Puan Laisan silhsak na hongneih sak khit uh ciangin Dr Pau in thugom genna hongnei suakpah hi. Dr Pau in agenna ah Pasian hangleh minamte deihsak na tangin thugen kha ahih manin lungdam ko masa hi. Tuakhit ciangin Zomite mailam ah bangci leh mipil misiam leh migina suah theih danding cihte ban ah Kawlgam om Zomi te hangin angtangh leh kipak ahih dan genkawm in Zomi te mailam ah mite tawh tanbang kikim nadia kisam asak thute honggen khia in tomgen kisa lua in ki hawmthawh mahmah hi.\nDr Pau thugen na khitciang in Zomi Siamsinte lamlah na omding kici himah leh Chin National Day ah kihel uh ahih manin onglap lo uh suak hi.\nSia Singpu in lungdam koh thugenna leh Zomi Nam Ni ah kiphal tak aa sum leh pai tawh mapangte genkhiat na ban ah sepna kicin lohna khempeuh Yangon Zomi khempeuh in maisak ding hong ngetkawm in mailam ah hihsang nopci zaw picing zaw tham leh laam leh la music vankim tawh i dawnkhop theih ding lamen kawmin kipum khat ni ci in thugen ongkhum hi.\nSia Haupi leh La Makai te makaih natawh mipi-in “Tunsung Khat Pan” cihla akisak khit ciangin Sia Siam thunget natawh nitak nai 4 lianin 2018 Zomi Nam Ni nuamtak kizo in 2019 Zomi Nam Ni ah kimu kikni ci in mangpha kikhak kawmin vaihawm pawlte piak moh leh avot kine in utlai pipi nuamsa lai pipi mah in kikhen hun ong tung in Zomi Nam Ni thupi na kithei sansan hi.\nPasian in Yangon Zomite thupha hongpia in nuamtak kizo thei ahih manin ong paikhawm Zomi mimal kim leh hun kiseh nate zahtak aa hong kihel hunngah mimal kim tungah nakpi lungdam na vaihawm pawl tangin i pulak hi.\nTopa i biak Pasian anungta tawntung Pa in Zomi akua mapeuh thupha hongpia ciat tahen.\nTuni sep leh bawl bangkim ah ong huh zolia zotang te tungah nakpi lungdam.\nLungdam 2019 Zomi Nam Ni ah kimu kik ni.\nPrevious: Japan te’n Myanmar gamsung ah zatding meilengthak bawlsakding\nNext: Hakha ah Chief Minister Pu Lian Luai thugenna


url: =Economic Sanction leh Kawlgam Mipite nuntakna – Disciple Kap Sian\nEconomic Sanction leh Kawlgam Mipite nuntakna\nKawlgam business makaite’ (siang gen leng Galkap kumpi, U lian lamte leh a pawl te) amau sum leh paai hamsat theih na ding, sum leh paai tampi a sup lawh na ding, amau power a kiam zawk deuh na ding etc. deihna tawh economic sanction cih pen politics strategy in leitungbup ah a ki zang thu ahi hi. Economic sanction (Gamdang, gam khangto gamte tawh sum leh paai suakta tak in bawl theihna khaktanna, lampi hukbitna) pen NLD leh a pawlte’ vaihawmna bang tak hi leh a ngei mah a bat ding deih uh hi.\nKawlgam economic sanction tawh kisai ngaihsut huai mahmah ding thu pawl khat mipi’ tel theih ding in tom gen mahmah leng:-\nTua sung ah i ngaihsut ding thu pawl khat pen penglam vai tawh a kibat hun om thei zeuhzeuh hi:-\nA hang a nuai ah en suk ni…\n1. Namsia (bed bug) tam sa lua mahmah ahih man in namsiate tung hehsuak lua in, namsiate gotna, a sihsuk na ding ci-in, a lupna leh a inn a vek in hal tum tawh kibang.\n2. Solomon in Nupi ta kituhte a thukhenna sung ah, tano nei nupi tatak zaw in bel, ken ka ngah sang in, amah pia zaw in ci in, tua a ta ngek a sih ding, a gimthuak ding khual hi. Nupi khat zaw in bel ama ta tatak hilo ahih man in, naungek i thuak ding khuallo in, tum tan in, phel hawm ding, naungek pen a lang tuak in hawm ding cih hi mawk hi. Economic sanction icih pen khat veivei ciang in, tua nupi nihna zaw dan mah bang in, aggressive thei a, amau political interest bek en in, phulphuh in, mipite’ thuak ding, mipite’ hamsat ding khua man nawnlo thei hi.\nAma ta tatak ahilo leh khualna a nei taklo nupinu in naungek phel hawm ding ngen zaw hi cih manghilh kei ni.\n3. Paunak sung khat ah, Saipi a gawng pen zong laipi thau cia pha lai veve kici hi. Kawlgam sung ah gamdang pan in a diakdiak (Europe leh America) business men economic sanction a om man in Kumpi lam U Liante in haksatna tampi tuak hi. Mihau khin leh, neih leh lam a dim val liang in a nei U Liante’ business suplawhna pen, ei bang in mi mawmawk, nisim buhtang leh anngiam na tawm nisim nek ding a kham zolo mipite’ neih pen hun tawh teh leng ki khai lai mahmah hi. Kumpi U Liante gotna (dan piakna) ding in economic sanction bawlna in, nek leh dawn ding a kham zong a nei zolo mizawngte hau sak tuamlo a, mipi’ va, gam leh lei sung pan vanmangpha teng ong laksak U Liante’ hauhna leh business a nawngkai sak tuam hang in, ei a tawh kikim dek nai tuanlo hi. A thuak tatak pen nisim nek leh dawn ding a lungkham ciang, mipi teng mah ahi hi.\n4. I lang ong pangte in ong zo lua, en lel kisa lua ihih man in, amau ei ong zo sa in in nuantak suak sang in, i vek in si khawm ni, si khawm ngeingai leng hoih zaw cih lungsim pen Extremists (a diakdiak Muslim extremists leh suicide) te tawh kinai mahmah hi. Kawlgam economic sanction (business bawl na ding lampi khaktanna) ong bawlna in kumpi lam u liante a ding lampi ki khak tan mahmah takpi hi. Tua sang in a ki khaktan zaw lai in ahih leh mipite ahi uh hi. Mipi a ding in a ngei sang zong haksa zaw lai in, mihaute a kiam pen hun tak ciang zong, mizawngte i cih theih pen sang nuam sa zaw lai veve uh hi.\nMipi nautangte khualna sang, party lungsim khat peuh ong khauh zawk luat ciang economic sanction hang in a hamsatna tuakpen ding ahi mipi te khualna lungsim omlo pahpah thei hi. Tua pen Kawlgam bek hilo in, leitung bup ah a piang ngei thute ahi hi. Koi hoih zaw, koi zat huai lo zaw cih lam sang in, a thu leh la kantel ding a kisap ban ah, immediate effect pen kuate tung ah tu zaw hiam cih zong i ki theih mawh bawl ding hoih tuanlo hi.\nZusa talpite man nuam lua kisa a kuapi lam pan meitawh i hal, i thawh a, a phi pan a man lian ding in i pang khinkhiat hang, khat veivei a phi lam ah na taisuak lo uh in, sih leh sih ci-in a meikuang leh, buhtukungte kantan in eima lam hong leh tai in ong pet zawk sop hun zong om thei hi.\nEconomic sanction pen gam khangtote leh mi bang deuh gamte ah sep theih na lianpen khat, kumpi u liante dan piak theihna lianpen khat ahi hi. Ahih hang mi a bang phalo Kawlgam leuleu ah, tuadan mibang gamte ah a kizang sanction pen ki zang kim theilo hi. Gilsung gut (hut) sih na ding zatui tawh gut bek mah si zo a,gut (worm) ahilo ganhingte si khollo lel hi.\nMi lungsim nei gam uk kumpi leh u liante’ hamsat na ding in akibawl ahi sanction pen, mi lungsim a nei phalo gamuk u liante’ a ding in bang mah lauhuai hetlo, nawnkai tuanlo lel a, nuam bang sa zaw sop thei hi.\nGim thuak sak nuam lua kisa, tui sumkuang, tuilipi sung ah i i khiat leh, aman nuam na sa zaw san lai cih bang zong om thei hi…\nKumpi lam hi ta leh, kumpi langpanglam (opposition party) te hi ta leh mipi lam et huai ta hi. Et hun ta hi. Mipi/ gam i economic in koilam masuan hiam cih lungngaih huai mahmah ta hi.\nadmin Economic Sanction\nMove define SUNRISE\nFatal error: Call to undefined method stdClass::onDisplay() in /home/\nCopyright © 2017 Disciple Kap Sian.\tProudly powered by WordPress\t& The WP Theme by Ben Alvele, Alvele.com.


url: =August , 2020 | Sakol tawh sum kitah ~ MUC\nAugust , 2020 | Sakol tawh sum kitah\nAdmin 9:42:00 PM Articles, MISSION NEWS\nSakol tawh sum kitah\nChristophe in kum 27 cingkhin-in sakol tawh tai kidemna nuamsa mahmah khat hi. A pa pen math laihilhsia khat hi-in, France gam a sangkahna panin sakol tung tuan uk kipan hi. Inn a ciah ciangin Gabon gamah zong a hun ngah sial-in sakol tawh a hun bei hi.\nAhi zongin a kimawl pih ding kuamah om lo hi. Sakol tung tuan kidem ding sangin TV tunga mi kimawlte sum kitah-in zaw uh ahih manin kuamah sakol uk om lo uh hi.\nChristophe in bangmah semlo ahih man in a pa in khua sung tangvalte sum kitahna munah va paipih hi. Tua bangin sum kitahna panin sum ngah thei dingin lametna nei uh hi. Nisim-in tua bangin sum kitahna hangin Africa sum 5000 bang bei den hi. An ne lo, ihmu lo liang-in tua bangin sum kitahna-ah a hun beisak hi.\nA lawmte Seventh-day Adventist kimkhat in tua bangin sum kitah-in kimawl a ukna a theih uh ciangnin tua bangin gamta nawn lo dingin hanthawn den uh hi. Ahi zongin Christophe in a lawmte hilhna mangnuam lo hi. “ Tua bangin kimawlna in lungsim ngaihsutna tha-hatsak hi; hih bangin kimawl-in sum kitah nadingin Maths siam kul hi, cihsan hi.\nSunday ni zingsang khat Christophe a lawmte tawh sum kitah-in kimawlna khatah\n3,000 francs sumh hi. Inn a ciahna lampi ah ngaihsunsun-in a kimawlna ah kileh kikin a sum paihna ngaihsun hi. A kimawlna munah form kisamte a bawlna-ah mawtaw lampial khatin amah leh numei nih nawkkha hi. Mawtaw khawl lo-in taisuak hi. A gei-a om mite’n zato puak thei pah bilbel uh hi. Numei khat zato panin si hi. Christophe in ahihleh a khe nihte tang thei nawn lo hi. A mailam hun ding a ngaihsut khak ciangin lunghimawh ahih manin thungen hi. “ Topa aw, sum kitan kimawl khol ding nong gen khit sawtpi pek hi. Ahi zongin nong thuhilhna ka mang nuam kei hi. Tu a kipan nangma thu ka mangta ding hi” ci-in thungen hi.\nA innkuanpihte tawh kiho thei lo hi. Sum lah nei nawn lo, zato ah ni nih sung zatui zaha lah ngah lo-in omcip hi. A tawpna-ah taw-tal khia-in taxi khat sam-in inn ciah hi.\nA sanggamnu khat in nurse hi-in tua in a liammate bawlsak hi. A damna dingin thungen uh a, “ Topa aw, sih nading panin ka nuntakna hong kepsak hi. Damsiangin, lampai theihna kong piak kik leh sum tawh kimawlna ka khawl ding hi. Nangma nasem-in ka om ding hi; ka zawng a ka hau ahi zongin sumtan kimawlna ka nusia ding hi,” ci-in Topa tungah kiciamna nei hi.\nTu-in Christophe kum 44 cingkhin a, innza zut nasem hi. Olno takin sum kitana sum ngahna sangin nasem a sum thalawhna in manpha zaw hi, ci-in pulaak hi.\nTuma kum 3 lai-in Sababth 13na sumpi in Anglique omna Libreville khua-ah kipuak ngei khin hi. Tu quarter sumpi in Guinea gam leh Liberia gamah kipuak ding hi.


url: =Yeshua (kammal thupi penpen ‘Yashua’ hi) :: ZOMI DAILY\nposted on 26 December 2017 at 11:26 am UTC+9:30 Lomkholna: Biakna, Dimlunzam, News\nSiapa in kammal thupi penpen ‘Yashua’ hi. Hebrew kam in acihnopna pen,to rescue (hong kaikhia ding), to help (hong huh ding), to defend (hong huu ding), to preserve (hong to sak ding, to make free (hong khah khia ding), to attain victory (hong gual zo sak), to bring to safety (…..), to heal (hong dam sak ding and to save (hong gum ding) hi a, kammal khat bek tawh deih khempeuh kicing sak hi.\nTua ahih leh sia aw, Bang ci bangin I deih teng kicinna hi thei ding ahi tam?\n“Yashua” pen eite in I theihloh kalin, I nuntak na khempeuh tawh I zawn pen hi. Eite huh kisam, suahtak kisam, lam khat pan in ci leng I vek a, a hong ki gup khiat ding kisam vive hi hangh. Hebrew kam in gupna cih kammal pen YASHUA pan hong pai in, tua hong pian khiatna kammal pen YESHUA akici gupna hi. Tua ahih man in LST in, “Amahin kei a ding in Gumna ahong suak hi” (He become my salvation) aci hi. “ Amah” a cih pen kua a ci nuam ahia?”\n“Pasian pen I gumpa ahong hihi. Amah pen na khempeuh abawlpa bek hong hi lo ding a, amah pen, ei hong hon, hong huu, hong kaikhia,hong suakta sak, hong gualzo sak,hong to sak, hong gum ahihi. Pasian pen I theihnop khempeuh, I deih khempeuh I sungtawnga, I lunggulhpi pen hong tangcing sak Pasian hi.\n“Tua ahih leh sia aw, hih kammal lawh dan ki lamdan na ong gen dih in. “ Pasian pen kei a ding in ka gupna ong suak hi’ or “ Pasian pen kei a dingin “Yeshua” hi cih te nih a kilamdan na bang hi tam?\n“I gen sa mah bangin, Yeshua pen HB kam hi a, Greek in” Iesous” hi. Mikang pau in”Jesus” ong hi. Jesus pen Yeshua ahih kei leh Yeshua pen Jesus hi. Yeshua cih pen amin tak pi hi a, leitung ah Jesus in ki thei hi.\n“Tua ahih leh, Pasian pen Yeshua hi in, Pasian pen Jesus hi.”\n“Tua lian ai ve, Pasian in ahihna teng ong ki pulakna in Yeshua hi. Pasian pen eite gupna ong suak hi. Amah ahong hi takpi a, Yeshua a cih I a deihna hong ki cing sak hi.\n“Pasian pen ei a dinga, hong honkhia, hong huh, hong huu,hong damask, hong gualzo sak, I gupna hong suak hi.\n“Hi hi” Siapa in acih khit ciangin,” Pasian pen YESHYA a hong hi a,I deih khempeuh, I theihnop khempeuh a ki cinna pen hih kamamal Khat bek tawh hong ki cing ziau hi. A tawhtangpen, tua min tawh ki zom in, na deihna khempeuh hong ki cing sak ding hi.\nThe Mission: Pasian pen na lunggulhnate hong kicing sak na YESHUA hi sak in.Na lungtang sung ah hih thu lutsak in la, hi bangin nungta in.\nExodus 15;2; Psalm 118:14; Isaiah 12:2; Matthew 1:21\nJonahan Cahn Day 18\nPrevious: Yangon ah sangnaupang Tan 9 akahlaitak abuanpa kum 23 thong kiadingin thukipia\nNext: Singapore MRT meileng lutna ah Christmas Greetings laimal kigelhkhial


url: =Australia gamsung ah theihhuai Super vs Pension ~ Dr. Singpi :: ZOMI DAILY\nposted on 2 June 2020 at 8:04 pm Lomkholna: Australia, News, World\nAustralia gamah nasem khempeuhin piakloh theihloh nam nih omaa tua te-in, SuperFund le Tax hi. Super Fund pen I nasepna pan ingah sum khempeuh ii 9.5% hi aa, I nasepna employer ten amau teel ahihkei leh ei teel Super Fund institution khatah ei tangin na thunsak ding hi. Tua Super Fund te-in kumsimin Admin Fee hong doksak banah, I super fund tawh asummet bawlna (investment) pan Akingah sum sungpan zong amet pawlkhat hong doksak ding hi.\nSuper Fund pen nasep khat I kituah ciang zong kizang theisuak hi. Azenzenin I nasepna athak ah Super Fund dangkhat I zat zenzen leh, I Superfund a lui pen athak ah tuahin gawmleng, Admin fee le atuamtuam te tampi nuamtuam ding hi. Nasep ngeilo Centrelink(Social benefit)ne te-in super Fund nei nailo hi. Super apia te ii hamphatna pen Super Fund ah a lutsuak sumte sungah kumpi in Tax la lo hi. Atawmpen I piakding 9.5% sang tam I piaknop leh kingah hi. Tax tampi nuamtuam hi.\nKumpi-in a ciangtan pension kum acin takciang kumpi in pension hongpia ding hi. Tulaaitak pen Australia gamah pension kum pen kum 66 hi aa, 2023 ciang 67 ciangah khanto ding hi. Super tawh kibanglo aa I kum acin nakleh kumpi-in kumpi budget zangaa hong piak ahihi. Hih sumte pen kumpi ii siah(tax) ngahte sung pan azek hi-aa tax pia nasemte tungah kumpi in akhak lungdam kohna laitungah a kizeknate kician takin kigelh hi.\nI kum a cin aa pension ngah theihding hun I tun ciangin kumpi in Asset test leh income test hong en ding hi. Single innnei te-in $263,250 nuaisiah sum aneih hang pension sum ngah veve ding hi. Single innneilo te-in $473,750 nuaisiah anei hang pension sum ngah veve ding hi. Nupa innnei te-in $394,500 nuaisiah sum a neih laaiteng pension sum ngah veve ding hi.\nNupa inneilo te-in $605,000 ciang sum akep hangin pension sum ngah veve ding hi. Pension ngah te-in sumlut(income ) kaal nihin $174 nuaisiah angah hangin a pension pen a Full in ngah veve ding hi. Tua ahihmanin Super pen kumpi tawh kisailo aa, nasepna pan super tampi anei te-in naseplo aa super aneilo te sangin pension angah ciangin hamphatna tampi omhi cih kimu thei hi.\nMore: Australia gamsung SuperFund thohkik theihvai ~ Dr. Singpi\nAtawpna ah pension pen siah apia mimal le company te kiangah a kingah sum sungpan kumpi in azek sum ahihmanin kiam thei, khang thei hi. Ahihzongin Super pen nang thalawhsa sungpan na khol ahihmanin nang ma sum hi. Kumpi tawh kisai kilkel lo hi!!! Dr. Singpi (Ps- Only for Australia – Australia gam bek huam hi)\nPrevious: Kawlte Motto bulphuh ahi “Lu-myo, Baa-thar, Thar-Tha-Na” Culture leh Chin te Self-oriented Culture leh One Man Show Policy\nNext: Laisimna i manphatna ~ Peter Suante


url: =Uiphuk Nih - TUNGZANG NEWS\nGuah ciin ni khat, Uiphuk honpite kikaikhawm-in nuamsa lua hi dinguh hiven guah tui amm-in khual hong zin uh hi. Mual no khat le khat kikal hong kantan khawmuh hi. Tua leh lam-et lohpi-in amai pen-a pai, uiphuk nih guam thuk sung khatah hong kia citciat uh hi. Guam thuk sim ahih manin uiphuk honte in alawm nihte hong diangtokik zong lo dingin lam-en ahih manun "no gel guam sungah si suak lel un hong kahtokik zo peuhmah lo ding hi-uh teh" cih san ngeingai uh hi.\nAhizongin, guam sung-a uiphuk nihte pen hanciam-in hong diangto teitei uh hi. Uiphuk honpite in acih ngei-sa bangun "gim leluh teh, diangdiang se dah un" ci in awtsan lai uh hi. Guam sung-a uiphuk khat zong thasanin a dian leh hong suakta dektak hinapi uiphuak honte in, "lawnglawng teh a suakta zo ding kisa na hiam? A si ding veve guam sungah si suak lel in" ci-in awtsan uh ahih manin tua uiphuk khat zong tha bei-in guam sungah hong si ta hi.\nA cian lai uiphuk khat zong hanciamin guam sung pan hong diangto zel-a, guam tung pan uiphuk honpite in a cih ngei bang-un "na lawmpa tawh si khawm lel in, suakta kei ni teh" cih san zaihzaih mawk uh hi. Aizong'n, guam sung-a uiphuk in hanciamin hong dian tohtoh leh hong suakta petpet hi.\nUiphuk honpiteng zong alawmuh hong naih ngeingai-in, "kalaisai! ko nang zong lawmpa khat dan-a guam sungah si lel ding kong sak uh hiven, A tung pan kong awtsan ngeingai uh za kha lo na hi maw?" a cih uh leh,\nA suakta uiphuk in zong "Kei ka bil in khuaza thei lo hiven, No tengin atung pan thapia-a nong kiko zaihzaihuh ciang thangah gawp in deihtak kong diantoh leh hong suak ta hing, nong thapiakna uh ka lungdam mahmah" cih san hi.\nAtatakin, eite I nuntak khuasakna-ah, ih khantophna dingin nasep buai, gimletawl thei lo bang phialin kalsuanin i hanciam laitak, kimlepam pan-a gensiatna, zahpihna, khaktanna, elbawlna, engkona cih bangte tampitak I tuak kha thei ding hi. Tua bang hun ciangin abengngong (khuaza thei lo) bangin I om theih ding zong kisam mai ding hi. Kimlepam' gensiatna a awlmawh se lote pen gualzawhna tawh kinaih semsem cih phawk ni. Ngimna le tupna kician nei peuh leng I kim, I pam-a ging ziazua khempeuh thathak ngahna hong suak lel ding hi. Lungdam!


url: =Makai hoih i cih pianpih maw sinna ~ Cin Khaw Mung :: ZOMI DAILY\nposted on 17 September 2019 at 9:40 pm Lomkholna: Article, Leadership\nThupatna :: Makai hoih i cih in “pianpih theihna-maw, sin-pilna?” Ahih keileh “sinna tungtawn pan a tua pilna leh pianpih theihna tawh makaih na,” koi hi zaw ding hiam? Mi khempeuh makai hi thei na pi’n a lawhcing leh lawhcinglo bek om hi. Tua ahih manin ih makaihna ah deih bangin lawhcing kisa lo, tangzai ih sak kei leh bang ki sam hi ding hiam cih ngaihsut huai mahmah hi.\nTua ahih leh makai hoih, a lawhcing i cih te kua te hi ding hiam?\nTua ahih manin makai lawhcing leh makaih zia tel a, makai hoih ih cih te a pianpih uh maw sinna tungtawn pan hi zaw maw cih gen ni.\nInn sung makaihna ah pianpih theihna ciang hi thei sam na pi’n, ahi zongin mipi makaih nang taktak ah bel pilna, sinna mah kitangsam hi. Sinna-pilna tawh ahi lo, Pianpih pilna ciang bek tawh mipi makai hihna ah ki muibun zo taktak lo hi.\nMakaihzia tawh kisai ngaihsutna (theory) tampi om hi. Tua lak pan ‘Traits theory’ ngaihsutna ah “Mihing pen hihtheihna nam khat teitei (inherited) tawh piang hi” ci hi. Hih ngaihsutna pen Gordon Allport in 1950 kum khawng pan in hong ngaihsun khia in hong zang hi. A ngaihsutna ah makai ih cih pen pianpih hi cih ahihi. Hihtheihna khat teitei tawh mun khat beekah makai lawhcing hi ding hi cih ahihi. Tua khit ciangin, ‘Great Man theory’ ngaihsutna in “Makaite pen asuahtung a kipan makai a piang dingin telkhol (destined) hi” ci hi. Hih ngaihsutna pen Thomas Carlyle in 19th century khawng pan in hong minthang sak mahmah hi.\nTua ahih manin hih te gel ngaihsutna ih et ciangin, makaihna ih cih pen pilna leh sinna tung tawn pan hilo in, makai ding ahisa a, mihingte piang cih na ahihi. Ahi ding tawh kibang na pi’n hi khin khollo hi. Hih bang dan lungsim leh ngaihsutna a nei makai pawlkhatin pilna, theihna sangin Pasian ompihna leh Ama makaihna kitangsam zaw lel hi ci uhhi. Zomi sungah zong hih bang dan lungsim tawh nungta a makai a sem kitam lua ahih man in khantoh zah ding leh, muibut zah ding in ki lawhcing zolo hi zaw hi.\nSinna tungtawn pan makaihna\nTua ahih leh Makai hoih ih cih pen pianpih ahih leh sinna bang hang kisam nawn ding ahiam? Makaih theihna talent tawh a piang thei a om zongin, pattahna leh sinna tungtawn pan in makai hoih ong piang hi zaw hi. Makai hoih ih cih pen sinna tungtawn pan hi cih 1940 kum khawng pan in Kurt Lewin leh alawmte in ‘Behavioral theory’ cih Iowa University, Ohio State University leh Michigan University pan in telkatna (research) hong bawl khia uh hi. Tua amau ngaihsutna in “Mihingte pen hilhna, sinna, ngaihsutna leh muhkhiatna tungtawn pan in makai hi thei pan hi” cih ahihi. Tua ahih man in makai muanhuai leh belhtak peuhmah pen sinna tungtawn pan leh a phutkhak thulela tungtawn pan a khangkhia to te ahi uhhi.\nAwka in a genna ah, “Makai hoih ih cih pen pianpih ahih leh mi khempeuh makai hi thei hi. Bang hang hiam cih leh mi khempeuh ki suak tek hi ci hi. Ahih hangin mi khempeuh makai dingin, kipattah lo in, hoihtak in sinna neilo hi” ci hi. Tua ahih man in makai hoih ih cih te pen sinna tungtawn pan ahihi. Ahih hangin pawl khat bel pianpih talent a nei bel om mah hi.\nArete in leitungah makaihzia aki kanna (survey) ah, 52.4% pen sinna tung tawn pan makai a sem te lawhcing bek uh hi ci hi. 19.1% pen pianpih theihna bek tawh makai a sem te hi a, tua bang mite pen a lunggulh zah un lawhcing kisa zolo uh hi ci hi. 28.5% pen pianpih theihna leh sinna pan ahihi ci hi. A hoih pen ah bel pianpih khuak ciim ngiatin, sinna leh pilna tawh thuah khawmin makai sem leng bel lawhcing penpen leh muibun zo penpen ding hi.\nTua ahih manin, pianpih theihna-pilna tawh makai ki sem thei mah hi. Ahih hang muibun taktak leh makai hoih taktak a suakzo mi tawm mahmah hi. Bang hang hiam cih leh a muhna uh toi in, zai zolo deuh pah a, theihna leh a tel thu uh tawm zaw deuh pah ahih man in makai picing taktak suak zo lo uhhi. Sinna tung tawn pan a makai semte mah mazang zaw leh muibun zo zaw hamtang uhhi. Tua hi a, Pilna mah thupi ahih manin Zomiten pilna thupi ngaihsutin sin tangtang in, zong tangtang ni.\nZomite pen pilna sangin sumlepai akin masa zawte hi hang. Ih omomna ah sum nei peuh leng na khempeuh hi thei lel hi ci in om kha thei zel hi hang. Ahih hangin atawptawpna ah pilna nei te mah ih-eng kik zaw veve hi. Tua ahih manin sum thupi ih sak zah khat mahin, pilna thupi sak ni. Pilna lo tawh bang mah kikhuasuak zo kei, kilawhcing zo kei cih phawk den ni. Makai sepna ah zong pilna mah tawh kop leng tangzaizaw hi cih phawk kawm sa in nungta tek ni.\nPilna in makai lawhcing bek hong suaksak lo in, khansauna, hauhna leh pahtawina zong hong pia thuah lai hi (Paunak 3:16). Cin Khaw Mung (PhD cand.) Yemyung Graduate University, Seoul, South Korea (September 12, 2019)\nPrevious: A theihhuai Australia Community, Association ki makaihdan pawlkhat\nNext: USA, Texas ateeng Pa Khat Piang (Buanli, Jasuan beh) in hongnusia


url: =Kiim leh Paam tawh kisai Thusin na kinei (Environment Seminar Kinei) :: ZOMI DAILY\nposted on 7 June 2017 at 8:17 pm UTC+9:30 Lomkholna: News, Zingsol, Zomi\nKalaymyo, Munlai Tuiphum Biakinn ah Kiim leh Paam (Environment Seminar) 5-6 June 2017 sung Kinei cihthu kiza hi.\nHih Seminar hunsung in\n1. Dr. Do Sian Thang Natural Environment\n2. Rev. Nok Kam in Social Environment thulute tawh thusinna pia uh cihthu kiza hi.\nHih thusin na-ah Bishop Felix Lian Khen Thang in Eco-Spirituality thusinna hong pia ding ing ahkisap hang in Bishop Pa khualzin ahih man-in kihel theilo aa Bishop Pa bawl laimai thum a pha dotna le dawnnate gelhsa in koihsak aa, tha kingah mahmah ci hi.\n“Hih Kiimlepam Thusinna (Environment Seminar) in mihing le piansak nate i nuntakkhopna, piansaknate pen mihing lo-in nungta thei uh a, ahi zongin mihing pen piansak nate lo-in kinunigta thei lo ahihna, Van lam en-in i nuntakna in leitung ah i tavuan awlmawh lo nuntakna ahih loh ding a kisapna hong phawksak hi.” ci-in Pastor Langh Suan Thawn in Zingsol tanu tetung ah hong gen hi.\nHih Thusin na pen Post Eden Drive – Zogam Zomi Lungtup pan hong kipankhia ahi hi.\nThu sin manciang ing Singkung manpha 2000 omna ahi Singunau-a om Bishop’ Divine Mercy inn le huan ah vakna nei uh cihthu kiza hi. Hih Thusin na ah Pawlpi tuamtuam pan Mimal (30) kim kihel thei cihthu kiza hi.\nHih thusinna a piantheih nangding in\n1. Munlai Tuiphum Pawlpi (munlemual, seplebawl, nekledawn)\n2. Rev. Job Nang Khaw Thawng (Antang ip 1 le “Etlawm Mualkuam Zogam Nuam” laibu bu 1 ta thusin mimal kim letsongin pia)\n3. Pa En Khan Go @Gopu (Ks. 30,000/-)\n4. Rev. Hau Khen Kham, Rev. Neng Khan Go le Rev. Lang Suan Thawn (Ks. 90,000/-) cihdan in mapang uh cihhthu kiza hi. Langh Suan Thawn/ Zingsol/ CS Mung\nPrevious: China Zoo sung sahang te omna munah lano khat ahingtang in ki khiatsuk\nNext: Breaking News: Kawlgam galkap vanleng khat mi 116 tawh mangthangcip